
A. 1 

In loc de prefaţa : 



Sfinţii Părinţi, 

adevăraţii povăţuitori către 

adevărata credinţă 



Părintele Serafim Rose 



Aduceţi-vă aminte de mai marii voştri, care v-au grăit vouă cuvântul lui Dumnezeu; priviţi cu luare 
aminte cum şi-au încheiat viaţa şi urmaţi-le credinţa ... Nu vă lăsaţi furaţi de învăţăturile străine cel de 
multe feluri... (Evrei 13, 7-9) 

Niciodată nu a mai existat o asemenea epocă cu învăţători falşi ca cea a secolului XX, aşa de bogată 
în lucruri materiale, dar atât de săracă spiritual. Orice părere ce se poate închipui, chiar şi cea mai 
absurdă, chiar şi cele care până acum au fost respinse de consimţământul general al tuturor popoarelor 
civilizate - îşi are acum propria doctrină şi propriul "învăţător". Parte din aceşti învăţători vin cu dovezi 
sau cu promisiuni a unei puteri "spirituale" şi a unor false minuni, aşa cum întâlnim la unii "harismatici" 
şi ocultişti; dar cei mai mulţi dintre aceşti învăţători nu oferă altceva decât o slabă amestecătură de idei 
nedigerate pe care le-au primit "din eter" cum s-ar spune, sau de la vreun autoproclamat "înţelept" 
modern care cunoaşte mai multe decât toţi cei vechi doar prin faptul că trăieşte în "luminatele" vremuri 
moderne. Ca o consecinţă, filosofia are o mie de şcoli, iar "creştinismul" o mie de secte. Unde e de găsit 
adevărul în toată această amestecătură, dacă într-adevăr e de găsit în vreun fel în aceste vremuri de 
rătăcire ce par să nu aibă precedent? 

Numai într-un loc poate fi găsit izvorul adevăratei învăţături, curgând de la însuşi Dumnezeu, 
nesecat de secole, ci veşnic cristalin, fiind unul şi acelaşi în cei cel propovăduiesc cu adevărat, ducându-i 
pe cei ce-1 urmează spre veşnica mântuire. Acest loc este Biserica Ortodoxă a lui Hristos, izvorul este 
harul Atot- Sfântului Duh, iar adevăraţii învăţători ai predaniei dumnezeieşti care izvorăşte de aici, sunt 
Sfinţii Părinţi ai Bisericii Ortodoxe. 

Dar, vai, cât de puţini ortodocşi cunosc aceasta! Cum să se adape de la acest izvor? Cât de mulţi 
ierarhi din zilele noastre îşi pasc turmele, nu pe păşunile sufletului (cf. Ps. 22, 2), ci pe ruinele lăsate în 
urmă de înţelepţii moderni, care promit ceva "nou", căutând să-i facă pe creştini să uite adevărata 
învăţătură a Sfinţilor Părinţi, o învăţătură care - e adevărat - e în total dezacord cu falsele idei ce 
guvernează timpurile moderne. 

învăţătura ortodoxă a Sfinţilor Părinţi nu este una ce ţine de o epocă anume, fie ea "clasică" sau 
modernă. Ea a fost transmisă printr-o succesiune neîntreruptă din vremea lui Hristos şi a Apostolilor Săi, 
până în ziua de astăzi, când constatăm că nu a mai existat o altă vreme când a fost nevoie să se 
redescopere o aşa-zisă învăţătură "pierdută" a Părinţilor. Chiar atunci când mulţi creştini ortodocşi s-au 
depărtat de această învăţătură (cum se întâmplă în zilele noastre, de pildă) adevăraţii ei reprezentanţi au 
continuat să o transmită celor însetaţi să o primească. 

Au existat mari epoci patristice, precum strălucitul secol al IV-lea, şi au fost şi epoci de declin în 
percepţia patristică a creştinilor ortodocşi, dar niciodată nu a existat vreo perioadă de la începutul 
Bisericii lui Hristos pe pământ până acum, când tradiţia patristică nu a mai fost călăuză în Biserică. Nu a 
mai existat vreun secol fără Părinţii Săi. 

Sfântul Nichita Stithatul, ucenicul şi biograful Sfântului Simeon Noul Teolog, scrie: "Dumnezeu a 
hotărât ca din generaţie în generaţie să nu înceteze pregătirea de către Duhul Sfânt a profeţilor şi a 
prietenilor lui Dumnezeu pentru slujirea Bisericii". 



1 Acest text a fost ales în loc de prefaţă a ediţiei româneşti deoarece surprinde nevoia unei teologii bazate pe experienţa 
patristică, aşa cum se doreşte a fi cartea "Scriptură şi Tradiţie" (n.red.). 

Nouă, creştinilor din vremurile de pe urmă, ne este mult mai la îndemână să ne călăuzim şi să ne 
inspirăm din Sfinţii Părinţi ai vremurilor noastre, adică de la aceia ce au trăit în condiţii similare cu ale 
noastre şi cu toate acestea au ţinut neschimbată şi nestricată aceeaşi învăţătură veşnic nouă, care nu se 
adresează doar vreunei epoci sau vreunei rase, ci tuturor, până la sfârşitul lumii. . . 

Totuşi, înainte de a vedea ce spun doi dintre Sfinţii Părinţi mai apropiaţi de zilele noastre, trebuie să 
afirmăm răspicat că pentru noi, creştinii ortodocşi, studiul Sfinţilor Părinţi nu este un exerciţiu academic 
de rutină. Mare parte din ceea ce se numeşte actualmente "renaştere patristică" seamănă mai mult cu un 
joc al unor cărturari heterodocşi alături de imitatorii lor ortodocşi, dintre care nici unul nu a "descoperit" 
adevărul patristic astfel încât să fie gata să-şi dea şi viaţa pentru el. O asemenea "patrologie" nu e altceva 
decât erudiţie raţionalistă, care se întâmplă să aibă ca subiect de studiu învăţătura patristică, fără să 
înţeleagă că învăţătura autentică a Sfinţilor Părinţi conţine adevărurile de care depinde viaţa sau moartea 
noastră spirituală. Asemenea cărturari pseudo-patrologi îşi petrec timpul încercând să demonstreze faptul 
că "Pseudo-Macarie" a fost un eretic mesalian, fără să înţeleagă sau să practice învăţătura pur ortodoxă a 
Sfântului Macarie cel Mare sau încercând să dovedească faptul că "Pseudo-Dionisie" a fost un plagiator 
rafinat al unor cărţi, a căror adâncimi mistice sau spirituale sunt dincolo de acuzatorii săi, sau că întreaga 
viaţă monahală a Sfinţilor Varlaam şi Ioasaf, ce ne-a parvenit prin intermediul Sfântului Ioan Damaschin, 
nu este altceva decât o "repovestire a vieţii lui Budha"... şi lista sutelor de asemenea fabule produse de 
"specialişti" pentru un public credul, care din nefericire nu are nici cea mai mică idee despre atmosfera 
agnostică în care aceste "descoperiri" sunt făcute, continuă. Când într-adevăr se pune problema unor 
nelămuriri (care, bineînţeles, există) asupra unor texte patristice ce necesită multă erudiţie, putem fi siguri 
că acestea nu vor fi rezolvate cu ajutorul unor asemenea "specialişti", care par a fi total străini de 
adevărata tradiţie patristică şi care nu fac altceva decât să-şi câştige existenţa pe seama ei. 

Când erudiţii "ortodocşi" se îndreaptă către învăţătura acestor cărturari pseudo-patrologi ori îşi 
extind cercetările prin acelaşi duh raţionalist, urmarea nu poate fi decât tragică. De ce? Pentru că 
asemenea cărturari sunt luaţi de mulţi drept "purtători de cuvânt pentru Ortodoxie", iar sentinţele lor 
raţionaliste sunt considerate ca parte a unei viziuni patristice "autentice", înşelând astfel pe mulţi creştini 
ortodocşi. 

în ignoranţa sa privind adevărata tradiţie patristică a ultimelor secole (care se întâlneşte mai mult în 
mănăstiri decât în academii), părintele Alexander Schmemann, de pildă, deşi pretinde că s-a eliberat de 
"captivitatea apuseană", despre care îşi închipuie că a reuşit să domine complet teologia ortodoxă a 
vremurilor moderne, a devenit el însuşi prizonier al ideilor protestante legate de teologia liturgică, aşa 
cum bine a arătat părintele Michael Pomazansky, un teolog şi patrolog autentic al tradiţiei patristice din 
zilele noastre 2 . Din nefericire o asemenea demascare trebuie făcută şi în cazul pseudo-eruditului în Sfinţi 
ruşi şi Sfinţi Părinţi, G.P. Fedotov, care-şi închipuie că Sfântul Serghie "a fost primul Sfânt rus care poate 
fi catalogat ca mistic" (trecând cu vederea cele patru secole de Sfinţi la fel de "mistici" care l-au 
precedat), iar opera Sfântului Nil de la Sorski îi pare lipsită de "originalitate" (arătând astfel că el nici 
măcar nu înţelege sensul tradiţiei în Ortodoxie); pe marele Sfânt ortodox Tihon din Zadonsk îl 
calomniază, descriindu-1 mai degrabă ca pe un "fiu al Barocului apusean^ decât ca un moştenitor al spiri- 
tualităţii Răsăritului" , iar cu o superficialitate rar întâlnită încearcă să-1 transforme pe Sfântul Serafim din 
Sarov (care e foarte puternic înrădăcinat în tradiţia patristică, încât cu greu îl putem deosebi de marii 
Părinţi din pustia Egiptului) într-un "fenomen unic" în Rusia, "primul reprezentant al clasei bătrânilor 
duhovniceşti din Rusia" a cărui "viziune despre lume nu are precedent în tradiţia Răsăriteană" şi care "a 
fost înaintemergătorul unei noi forme de spiritualitate definită doar ca monahism ascetic" . 

Din nefericire, consecinţele unei asemenea pseudo-erudiţii apar adesea şi în viaţa de zi cu zi: suflete 
naive care, preluând aceste concluzii false drept adevărate, încep lucrul la o "renaştere liturgică" pe 
temelii protestante, transformându-1 pe Sfântul Serafim (ignorând "incomodele" sale învăţături privind 
ereticii, pe care le împărtăşeşte împreună cu întreaga tradiţie patristică) într-un yoghin hindus sau un 



The Liturgical Theology ofFr. A. Schmemann, în The Orthodox Word, 1970, No. 6, pp. 260-280. 

3 O părere asemănătoare cu a lui Fedotov găsim şi la "ilustrul" filosof (şi teolog) Chistos Yannaras în cartea Libertatea 
moralei, p. 123, nota 6 (Anastasia 2002), în capitolul despre pietism. (n. tr.) 

4 O teză dezminţită pe deplin de Nadejda Gorodetsky în Saint Tikhon Zadonsky, Inspirer of Dostoyevsky, SPCK, London, 
1951. 

5 Vezi introducerea lui Fedotov la scrierile acestor Sfinţi în A Treasury of Russian Spirituality, Sheed & Ward, New York, 
1948. 

"harismatic" oarecare; Sfinţii Părinţi sunt abordaţi la modul erudiţilor contemporani - fără evlavie şi fără 
cutremur, ca şi cum ar fi pe acelaşi nivel cu ei; ca exerciţiu, acest demers este ezoterism sau un fel de joc 
intelectual, iar nu o călăuză către adevărata viaţă şi mântuire. 

Nu aşa sunt adevăraţii erudiţi ortodocşi. Nu e aşa cu tradiţia patristică ortodoxă, unde autentica, 
neschimbata învăţătură a adevăratului creştinism ni se transmite printr-o succesiune neîntreruptă atât prin 
viu grai cât şi prin cuvântul scris, de la părintele duhovnicesc la fiul duhovnicesc, de la învăţător la 
ucenic. 

în secolul XX, un ierarh ortodox se distinge în mod special prin orientarea sa patristică - 
Arhiepiscopul Teofan al Poltavei (f 1943, 19 februarie), unul din întemeietorii Bisericii ortodoxe libere 
din afara Rusiei şi poate arhitectul principal al liniei tradiţionaliste. In anii în care a fost vicar al Sinodului 
Episcopilor din această Biserică (anii '20), a fost socotit mintea cea mai patristică dintre toţi teologii 
ortodocşi din afară. în anii '30, s-a retras în singurătate, devenind un al doilea Teofan Zăvorâtul, iar de 
atunci, din nefericire, a fost în mare măsură dat uitării. Dar memoria lui nu a fost dată cu totul uitării, ci a 
fost păstrată cu sfinţenie de cei ce l-au urmat şi de către ucenicii săi; în lunile din urmă unul dintre 
ucenicii lui de seamă, Arhiepiscopul Averchie de la Mănăstirea Sfânta Treime din Jordanville, New York, 
i-a publicat o bibliografie alături de o serie de predici 6 . în aceste predici se poate vedea clar respectul şi 
evlavia sa faţă de Sfinţii Părinţi, ucenicia lui faţă de ei şi smerenia lui deosebită care nu se mulţumeşte 
decât atunci când a reuşit să transmită ideile şi cuvintele Sfinţilor Părinţi, şi nu propriile idei. Astfel, într-o 
predică din Duminica Pogorârii Sfântului Duh spune: "învăţătura despre Sfânta Treime este punctul 
culminant al teologiei creştine. De aceea, nu cred de cuviinţă să prezint această învăţătură prin cuvintele 
mele, ci prin cuvintele Sfinţilor şi de Dumnezeu-purtătorilor teologi şi mari părinţi ai Bisericii: Atanasie 
cel Mare, Grigorie Teologul şi Vasile cel Mare. Ale mele sunt doar buzele, dar gândurile şi cuvintele sunt 
ale lor. Ei ne arată masa cea dumnezeiască, iar eu nu sunt decât un slujitor al dumnezeieştii lor prăznuiri". 

într-o altă predică, Arhiepiscopul Teofan îşi declară motivele smeririi sale în faţa Sfinţilor Părinţi (o 
trăsătură tipică pentru marii transmiţători ai tradiţiei patristice, chiar pentru teologi ca Arhiepiscopul 
Teofan, dar care este atât de evident greşit interpretată de erudiţii lumii acesteia ca "lipsă de 
originalitate"). în predica sa la Duminica Sfinţilor Părinţi ai Sinodului VI ecumenic, pe care a ţinut-o în 
anul 1928 la Varna, în Bulgaria, el a oferit credincioşilor un cuvânt despre semnificaţia Sfinţilor Părinţi şi 
învăţători ai Bisericii pentru noi, creştinii. în ce constă măreţia lor, şi în ce constă semnificaţia lor 
specială pentru noi? 

„Biserica, fraţilor, este casa Dumnezeului celui Viu, stâlp şi temelie a adevărului (cf. I Tim. 3, 15). 
Adevărul creştin se păstrează în Biserică, în Sfânta Scriptură şi în Sfânta Tradiţie, dar necesită o păstrare 
în adevăr şi o interpretare corectă. Semnificaţia Sfinţilor Părinţi e de găsit în aceea că ei sunt cei mai 
vrednici păstrători şi interpreţi ai acestui adevăr în virtutea sfinţeniei vieţii lor, a unei temeinice cunoaşteri 
a cuvântului lui Dumnezeu şi a unei bogăţii de har al Duhului Sfânt Care sălăşluieşte în ei". Restul 
predicii se compune din citate din învăţăturile Sfinţilor Părinţi (Sfântul Atanasie cel Mare, Sfântul Vasile 
cel Mare, Sfântul Simeon Noul Teolog, Cuviosul Nichita Stithatul) prin care vorbitorul îşi argumentează 
punctul de vedere. 

Ultimul Sfânt Părinte din care citează pe larg Arhiepiscopul Teofan în predica sa este unul foarte 
apropiat în timp de el, un înaintaş al său în transmiterea tradiţiei patristice autentice în Rusia - Episcopul 
Ignatie Briancianinov. El este de două ori semnificativ pentru noi, cei de astăzi: el, nu numai că e un Sfânt 
Părinte aproape de timpurile noastre, dar, prin râvna lui pentru găsirea adevărului - care e foarte asemănă- 
toare cu cea a celor ce caută astăzi adevărul cu bună-credinţă - ne arată cum este posibil pentru "un 
modern luminat" să pătrundă în atmosfera patristică autentică - adică în cea adevărat creştin-ortodoxă - 
în ideile şi modul ei de gândire. Ne este de mare folos să citim, în cuvintele Episcopului Ignatie 
Briancianinov însuşi, cum un inginer militar a rupt legăturile care îl legau de "ştiinţa modernă", 
înscriindu-se în tradiţia patristică pe care a primit-o nu numai prin cărţi, ci direct de la un ucenic al 
Sfântului Paisie Velicikovski, transmiţând-o şi nouă celor de astăzi. 

"Când eram încă student - zice Arhiepiscopul Teofan citându-1 pe Sfântul Ignatie 7 - pentru mine nu 
existau distracţii sau bucurii! Lumea nu prezenta nimic atrăgător. Mintea mea era complet scufundată în 
ştiinţe, dar în acelaşi timp ardeam de dorinţa să descopăr unde era adevărata credinţă, unde era adevărata 



6 O scurtă viaţă a sa în lb. engleză poate fi citită în Orthodox Word, 1969, No. 5. 

7 Din volumul întâi în lb. rusă al Operelor complete ale Episcopului Ignatie, pp. 396-401. 



învăţătură despre ea, străină de orice greşeală dogmatică sau morală. în acelaşi timp, în ştiinţele înalte, 
deja mi se arătau limitele cunoaşterii umane. Ajungând la acestea, le-am întrebat: «oferiţi voi oare ceva pe 
care omul să-1 poată numi al lui? Omul este veşnic, iar ceea ce este al lui trebuie să fie veşnic. Arătaţi-mi 
această avuţie veşnică, această adevărată bogăţie pe care să o pot lua cu mine dincolo de mormânt! Până 
acum am văzut numai cunoaştere care piere în pământ, care nu poate rămâne după despărţirea sufletului 
de trup»". Tânărul iscoditor de atunci a trecut pe rând, prin matematică, fizică, chimie şi filosofie, arătân- 
du-şi profunda sa cunoaştere în aceste discipline; apoi a trecut la geografie, geodezie, limbi străine, 
literatură... dar a aflat că, în cele din urmă, acestea nu aparţin celeilalte lumi. Ca răspuns la această 
chinuitoare căutare el primi acelaşi răspuns de care nu scapă nici un căutător "luminat" al secolului XX: 
"Ştiinţele rămân tăcute". 

Atunci, "pentru a obţine un răspuns viu şi satisfăcător, cu adevărat necesar, m-am întors spre religie. 
Dar unde te ascunzi tu, adevărată şi sfântă credinţă? Nu te-am putut recunoaşte în fanatism (Papism) 
care nu poartă pecetea blândeţii evanghelice. Acesta sufla înfierbântare şi trufie! Nu te-am putut 
recunoaşte în învăţătura răzvrătită (Protestantism) care se rupe de Biserică, care îşi alcătuieşte propriul 
său sistem nou, care proclamă în chip deşert şi îngâmfat descoperirea unei noi şi adevărate credinţe 
creştine - şi asta la optsprezece veacuri de la întruparea lui Dumnezeu-Cuvântul! Ah! Ce nedumerire grea 
plutea în sufletul meu!... Cât de mult slăbise el! Ce valuri de îndoială se ridicaseră asupra lui, venite dintr- 
o neîncredere în sufletul meu, dintr-o neîncredere în tot ce era exigenţă, tânguindu-mă din pricina 
neştiinţei, din pricina neglijării adevărului. 

Şi am început să mă rog adeseori, cu lacrimi, lui Dumnezeu, să nu mă lase jertfă rătăcirii, să îmi 
arate calea dreaptă, pe care să mă pot îndrepta către El, în chip nevăzut, cu mintea şi inima. Deodată mi se 
înfăţişează un gând... Inima se aruncă spre el ca în îmbrăţişarea unui prieten. Acest gând mă îndemna să 
cercetez credinţa la izvoarele ei: în scrierile Sfinţilor Părinţi. «Sfinţenia lor, îmi spunea el, dă chezăşie că 
aceste scrieri sunt vrednice de crezare: pe ele alege-le drept călăuze». M-am supus. Am aflat o cale de a 
căpăta scrierile Sfinţilor bineplăcuţi lui Dumnezeu, le-am citit cu lăcomie, le-am cercetat în adâncime. 
După ce am citit o parte, m-am apucat de altele; am citit, am recitit, am citit. Ce m-a izbit mai întâi de 
toate în scrierile Părinţilor Bisericii Ortodoxe? Faptul că sunt cu toţii în conglăsuire - o conglăsuire 
minunată, măreaţă... Printre altele, ce învăţătură am aflat în ele? Am aflat învăţătura, repetată de toţi 
Părinţii, că singura cale de mântuire este urmarea neabătută a poveţelor Sfinţilor Părinţi. «De ai văzut, zic 
ele, pe cineva amăgit de o învăţătură mincinoasă, care piere din pricina alegerii nepotrivite a nevoinţelor, 
să ştii că acesta a urmat înţelegerii sale, părerilor sale, iar nu învăţăturii Părinţilor» (Ava Dorotei, 
învăţătura a cincea), care alcătuiesc predania dogmatică şi ascetică a Bisericii ". Cu această tradiţie, ca şi 
cu o avuţie nepreţuită, îşi hrăneşte Biserica fiii ei. 

„Acest gând mi-a fost primul liman în ţara adevărului. Aici a aflat sufletul meu odihnă de valuri şi 
vifore. Gând bun, mântuitor, dar nepreţuit al Atotbunului Dumnezeu, Care vrea ca toţi oamenii să se 
mântuiască şi la cunoştinţa adevărului să vină! Acest gând s-a făcut piatră de temelie pentru zidirea 
duhovnicească a sufletului meu! Acest gând a devenit steaua mea călăuzitoare! El a început să-mi 
lumineze multostenicioasa şi multmâhnicioasa, strâmta, nevăzuta cale a minţii şi a inimii către 
Dumnezeu. M-am uitat la lumea religioasă cu acest gând şi am văzut că pricina tuturor erorilor stă în 
neştiinţă (ignoranţă), în uitare şi în absenţa acestui gând ". 

„Citirea Părinţilor m-a încredinţat cu deplină limpezime că la mântuire se poate ajunge în chip 
neîndoielnic în sânul Bisericii Ortodoxe - lucru de care sunt lipsite confesiunile Europei apusene, care nu 
au păstrat în întregime nici învăţătura dogmatică, nici cea ascetică a Bisericii lui Hristos din primele 
veacuri. Ea mi-a descoperit ce a făcut Hristos pentru omenire, în ce constă căderea omului, de ce este 
neapărată nevoie de un Răscumpărător, în ce constă mântuirea pe care a dobân-dit-o şi o dobândeşte 
Răscumpărătorul. Ea m-a întărit: trebuie dezvoltată, simţită, văzută lăuntric mântuirea, fără de care 
credinţa în Hristos e moartă, iar creştinismul - un cuvânt şi un nume rămas neîmplinit! Ea m-a învăţat să 
privesc veşnicia ca veşnicie, înaintea căreia este nimic chiar şi o viaţă pământească de o mie de ani, nu 
doar a noastră, ce se măsoară cu jumătatea de veac. Ea m-a învăţat că viaţa pământească trebuie petrecută 
pregătin- du-ne pentru veşnicie... ea mi-a arătat că toate îndeletnicirile, desfătările, cinstirile, întâietăţile 



8 Sfântul Ignatie Briancianinov, Experienţe Ascetice, voi. I, trad. de Adrian şi Xenia Tănăsescu-Vlas, editura Sofia, Bucureşti, 
2oo2, pp. 20-21. 

9 Referinţă necunoscută. 



pământeşti sunt jucărele deşarte cu care se joacă şi prin care pierd veşnica fericire copiii mari... Acestea 
au fost explicate de Sfinţii Părinţi cu cea mai mare claritate în sfintele şi minunatele lor scrieri 10 ". 

Arhiepiscopul Teofan îşi încheie pledoaria sa în favoarea teologiei patristice cu acest îndemn: 
"Fraţilor, fie ca acest gând bun (luarea Sfinţilor Părinţi drept povăţuitori) să fie steaua voastră călăuzitoare 
în vremea pelerinajului vostru pământesc pe valurile vieţii acesteia!" 

Adevărul, sau ecoul acestui îndemn, ca şi cel al cuvintelor inspirate ale Episcopului Ignatie, nu s-a 
stins chiar şi după atâtea decenii de când au fost rostite. Lumea a apucat-o pe calea lepădării de adevărul 
creştin. Devine din ce în ce mai clar că nu există altă alternativă la această cale decât cea fără compromis 
a adevărului, pe care Sfinţii Părinţi ne-au transmis-o nouă, celor de astăzi. 

Totuşi, nu trebuie să ne îndreptăm spre Sfinţii Părinţi doar pentru "a afla câte ceva despre ei". Dacă 
nu vom face mai mult de-atât, ne vom pomeni în situaţia antipaticilor polemişti ai defunctelor academii 
din această pieritoare lume modernă, chiar şi când aceste academii se numesc "ortodoxe" şi învăţaţii 
teologi din ele definesc clar şi explică totul despre "sfinţenie", "spiritualitate" sau "theosis", neavând 
experienţa necesară pentru a vorbi direct din inimă sufletelor însetate, rănindu-le dorinţa de înaintare pe 
calea luptei spirituale, nici capacitatea de a descoperi fatala greşeală a "teologilor" academici care vorbesc 
despre Dumnezeu cu ţigara şi paharul de vin în mână şi nici curajul de a-i acuza pe ierarhii apostaţi de 
trădare a lui Hristos. Trebuie mai degrabă să ne adresăm, să recurgem la Sfinţii Părinţi pentru a deveni 
ucenicii lor, pentru a primi învăţătura adevăratei vieţi, mântuirea sufletului, chiar dacă prin aceasta vom 
pierde favoarea acestei lumi şi vom deveni proscrişii ei. Dacă facem astfel, vom găsi calea de ieşire din 
această mlaştină confuză a gândirii moderne, mlaştină care apare din lepădarea sfintei predanii a Părin- 
ţilor. Vom descoperi astfel că Sfinţii Părinţi sunt uimitor de "contemporani" prin faptul că vorbesc direct 
despre lupta creştinilor ortodocşi de astăzi, dând răspunsuri întrebărilor cruciale ale vieţii şi morţii, 
întrebări pe care erudiţia academică, dintr-o teamă nejustificată, de obicei nici nu le pune, dar, chiar când 
se întâmplă să o facă, dă un răspuns neconcludent acestor întrebări puse de către curioşii care nu însetează 
cu adevărat după nişte răspunsuri. De la Părinţi vom afla adevărată călăuzire, învăţând smerenia şi 
neîncrederea în deşartă noastră înţelepciune lumească, pe care am absorbit-o împreună cu aerul stricat al 
vremurilor noastre, dar aceasta o vom realiza cu ajutorul celor ce au plăcut lui Dumnezeu şi nu lumii. 
Vom găsi în ei pe adevăraţii Părinţi, care lipsesc atât de mult astăzi, când dragostea multora s-a răcit (cf. 
Mt. 24, 12) - Părinţi al căror scop este de a ne călăuzi ca fii ai lor, ai lui Dumnezeu şi ai Cereştii Sale 
împărăţii unde vom petrece şi vom vorbi veşnic cu aceşti oameni îngereşti într-o fericire negrăită. 

Nu există vreo problemă a acestor vremuri care să nu-şi poată găsi soluţia printr-o lectură atentă şi 
evlavioasă a Sfinţilor Părinţi: fie că e vorba de secte şi erezii care abundă astăzi, ori de schisme şi 
"jurisdicţii"; fie că este vorba de monopolul vieţii spirituale exercitat de „renaşterea harismatică", ori de 
subtilele ispite ale convenţiilor şi confortului modern; fie că e vorba de chestiuni filosofice complexe 
precum "evoluţia", sau delicata problemă a avortului, a euthanasiei, a „controlului naşterilor"; ori de 
stupida problemă a "renovaţionismului", care începe prin „revizuirea calendarului" şi se termină cu 
„protestantisnul de rit răsăritean". în toate aceste întrebări, Sfinţii Părinţi, respectiv Părinţii noştri cei vii 
care i-au urmat, sunt singurul nostru ghid de încredere. 

Episcopul Ignatie şi alţi Părinţi din vremuri apropiate nouă ne-au indicat nouă, ultimilor creştini, 
care sunt Părinţii de care noi avem acum nevoie pentru a-i citi şi în ce ordine să facem aceasta. Fie ca 
aceasta să fie o inspiraţie pentru a considera că Părinţii sunt piatră de temelie a clădirii sufletelor noastre 
pentru moştenirea vieţii celei adevărate! Amin. 



' Sf. Ignatie, op. cit. pp. 21-22. 



Scriptură şi Tradiţie 
Introducere 

Există, în Biserica Ortodoxă, două moduri de a face teologie; două niveluri, ca să spunem aşa, la 
care poate fi abordat adevărul dumnezeiesc. Primul dintre acestea, teologia esenţială, izvorăşte din duhul 
Bisericii, din însăşi experienţa Părinţilor purtători de Dumnezeu care, în scrierile şi exprimările lor 
teologice, fac să se simtă toată dulcea mireasmă din floarea vederii lor duhovniceşti. Iar această floare 
este hrănită de chiar Viţa Credinţei, cu rădăcini în aceeaşi vie în care Sfinţii, Mucenicii şi Mărturisitorii s- 
au ostenit veacuri de-a rândul şi au plantat temelia sigură a adevărului. O astfel de teologie nu este 
domeniul eruditului şi nici nu este, în cele din urmă, preocuparea intelectului. Ea nu poate fi despărţită de 
viaţa duhovnicească. (Aşa se face, de pildă, că marele luminător al ortodoxiei, Sfântul Grigorie Palama [f 
1359], este caracterizat de Biserică drept "desăvârşirea călugărilor", "Grigorie făcătorul de minuni", 
"propovăduitor al harului" şi, ca urmare, "teolog de neînvins printre teologi"). Acordând titlul de 
"Teolog" unui număr atât de mic de Părinţi (doar câţiva au acest nume), Biserica Ortodoxă aduce mare 
preţuire adevărului pe care Ea îl întruchipează şi care este inextricabil legat de viaţa duhovnicească pe 
care o conduce, o îndrumă şi o oferă celor smeriţi şi celor credincioşi, un adevăr care este cea mai înaltă 
formă de teologie, o "cunoaştere duhovnicească" a lui Dumnezeu. Nu îndrăznim să pretindem că vom 
putea reda în paginile acestei cărţi această teologie revelată, neschimbătoare. 

A doua formă de teologie care este posibilă în Biserică este teologia secundară, în principal oferind 
explicaţia vieţii duhovniceşti după şi în concordanţă cu revelaţia dumnezeiască a teologiei esenţiale. 
Această teologie cuprinde procesul prin care ne ridicăm intelectul la contemplarea mentală a adevărului 
dumnezeiesc, prin care încercăm să ne apropiem de Dumnezeu într-o formă de disciplină mentală, 
experienţa ultimă a adevărului fiind realizată doar prin iluminarea Harului Său. Astfel, avem astăzi 
"teologi" care studiază acest al doilea mod de a face teologie şi care ne pot ajuta în strădaniile noastre de 
a ridica intelectul spre o înţelegere a ceea ce este "cu neputinţă de înţeles". în măsura în care asemenea 
eforturi recunosc valoarea şi superioritatea teologiei esenţiale, ele rămân credincioase Tradiţiei patristice. 
Chiar dacă nu izvorăsc din mintea mistică a Sfinţilor Părinţi, cel puţin o exprimă cu fidelitate. Similar, în 
măsura în care aceste eforturi sunt concentrate asupra adevărului dumnezeiesc, ele inspiră smerenie celui 
care studiază despre Dumnezeu. Şi, aşa cum ne învaţă Sfinţii Părinţi, unde este smerenie, acolo şi 
Dumnezeu sălăşluieşte. Şi unde sălăşluieşte Dumnezeu, acolo se află adevărul. Iar noi vă oferim cu 
smerenie această carte, cu o dorinţă fierbinte pentru cunoaşterea adevărului, şi în limitele acestui al doilea 
mod de a face teologie. 

Relaţia dintre Scriptură şi Tradiţie nu este un subiect recent în istoria gândirii teologice ortodoxe, 
încă din timpurile apostolice, înţelegerea corectă a Scripturii şi a Tradiţiei a avut o importanţă crucială în 
Biserica Creştină. De fapt, mulţi dintre ereticii timpurii, inclusiv Arie (aprox. 250 - 336), şi-au început 
mişcările primejdioase înspre rătăcire prin folosirea greşită a Scripturii şi printr-o neînţeleaptă ruptură de 
Tradiţie. Prin urmare, tema asupra căreia se opreşte această carte nu este una nouă şi, desigur, ea nu 
propune o relaţie nouă între Scriptură şi Tradiţie. Cartea pur şi simplu recunoaşte importanţa înţelegerii 
corecte a Scripturii şi a Tradiţiei în viaţa duhovnicească, dovedită de atenţia pe care Sfinţii Părinţi au 
arătat-o faţă de această problemă, şi încearcă să facă o prezentare accesibilă a ceea ce Sfinţii Părinţi au 
spus despre primirea Scrierilor Sfinte şi a obiceiurilor, practicilor şi doctrinelor care ne-au fost lăsate 
moştenire de către înşişi Sfinţii Apostoli. 

Considerăm că această carte apare la un moment cât se poate de potrivit. Deoarece au pierdut 
deosebirea pe care noi o facem între teologia esenţială şi teologia secundară, scriitorii heterodocşi (şi, din 
păcate, şi mulţi scriitori ortodocşi) au ajuns la un stil independent de scriere şi de cercetare. Nere- 
cunoscând adevărul revelat al teologiei esenţiale, ei nici nu îl pot folosi drept criteriu al adevărului după 
care să îşi îndrume cercetarea şi să îşi formuleze exprimarea. Neavând nici un criteriu al adevărului, 
adesea (şi uneori destul de arogant) îşi îmbracă opiniile într-o aură, chipurile evidentă, de "adevăr". Şi cu 

cât părerile lor se îndepărtează mai mult de adevărul Sfinţilor Părinţi, cu atât mai mult această aură devine 
o barieră de raze întunecate, ascunzând lumina adevărului. Teologia secundară perorează în întuneric, în 
vreme ce lumina adevărului esenţial se micşorează şi se stinge în adâncurile minţii. Astfel, lucru trist, 
mult prea mulţi creştini ortodocşi au ajuns să înţeleagă total greşit învăţătura Scripturii şi să distorsioneze 
şi să pervertească mărturia patristică. Au ajuns să împărtăşească vederile heterodocşilor şi să piardă din 
vedere noţiunea ortodoxă a adevărului. 

Este absolut necesar, prin urmare, să înţelegem atitudinea singulară a Bisericii Ortodoxe faţă de 
Scriptură şi Tradiţie. A face aceasta înseamnă a înţelege atitudinea dreaptă, adevărată a Bisericii. La urma 
urmei, Scriptura a izvorât din însăşi Biserica Ortodoxă. In sânul Bisericii au ajuns la maturitate atât 
Scriptura cât şi Tradiţia. Acestea sunt domeniul ei şi doar ea le înţelege în mod deplin şi corect. Dacă 
Biserica Ortodoxă este Biserica istorică, atunci Ea întruchipează adevărul istoric al creştinismului. 

Odată ce am înţeles aceasta, ne putem lipsi de tendinţa periculoasă, răspândită printre unii ortodocşi, 
de a înţelege Scriptura şi Tradiţia în moduri neortodoxe, de a distorsiona imaginea şi icoana adevărului 
conţinut în Sfânta Scriptură şi exprimat în întreaga Tradiţie. Susţinătorii actualelor "studii biblice" în stil 
occidental, concentrate pe o disecare periculoasă, din punct de vedere spiritual, a Scripturii (de parcă ar fi 
poezie scrisă de om sau vreun alt text literar al cărui adevăr e deschis analizei de text) sunt, în mod clar, 
motivaţi de o înţelegere greşită a Ortodoxiei. Vă oferim această carte cu speranţa că, în ciuda 
neajunsurilor ei, îi va conduce totuşi pe unii la o viaţă spirituală mai înaltă. 

Unul dintre noi (Episcopul Auxentie) este convertit la religia ortodoxă. Celălalt (Arhiepiscopul 
Hrisostom) vine dintr-o familie în care, generaţii de-a rândul, ortodocşi şi heterodocşi s-au căsătorit între 
ei. Astfel, înţelegem bine distorsiunile contemporane din perspectiva ortodoxă asupra Scripturii şi a 
Tradiţiei, în vreme ce alţi scriitori ortodocşi nu ar putea să o facă la fel de uşor. Unul dintre noi a 
îmbrăţişat şi a purtat o luptă intelectuală cu precepte neortodoxe. Celălalt a fost martorul nu al întâlnirii 
ecumenice artificiale, politicoase (şi adesea compromiţătoare) a vederilor heterodoxe şi ortodoxe, ci al 
unei confruntări imediate şi actuale a Ortodoxiei şi a gândirii apusene, într-un context în care minţile, 
vieţile şi sufletele au fost direct afectate. Cititorul, prin urmare, nu ar trebui să considere aceste pagini 
drept un simplu exerciţiu de erudiţie; şi nici nu ar trebui să considere că deficienţa lor vădeşte uscăciune 
sufletească. Ele sunt oferite cu intenţii sincere, profund motivate de emoţii adânci, de dragostea de adevăr 
şi de râvna pentru Ortodoxie - ceea ce ar putea, în cele din urmă, chiar să treacă cu vederea slăbiciunea 
duhovnicească. 

în sfârşit, trebuie să ne exprimăm recunoştinţa faţă de mai mulţi oameni care au făcut posibilă 
apariţia acestui volum şi care ne-au încurajat în lucrarea noastră. Această operă este într-adevăr rezultatul 
unui efort comun. Ambii autori au fost angajaţi în mai mulţi ani de cercetare extinsă şi datorează 
mulţumiri multor persoane, dintre care nu toate pot fi menţionate aici. Arhiepiscopul Hrisostom, pe când 
preda cursuri universitare şi postuniversitare la Universitatea din California (la Departamentul de 
psihologie) a fost (în ciuda specializării sale principale) încurajat şi ajutat să îşi continue munca de 
cercetare a istoriei bizantine, favoare pentru care se cuvine să exprimăm aprecierea cuvenită. Un sprijin 
similar i-a fost acordat anterior de către Departamentul de psihologie din Universitatea Princeton, unde 
înalt Prea Sfinţia Sa a fost doctorand şi asistent în procesul educaţional. 

Ambii datorăm aceeaşi mare apreciere regretatului profesor emerit de la Universitatea Harvard şi 
profesor de religie, istorie şi studii slave de la Universitatea Princeton, protoprezbiterul Georges Vasilievici 
Florovski (1893 - 1979). Pe când ne aflam amândoi la Princeton, părintele Florovski a fost o sursă permanentă 
de ajutor, mai ales pentru Episcopul Auxentie, pe atunci student la Departamentul de religie. Neîndoielnic, 
părintele Florovski a avut o contribuţie însemnată la cercetarea prezentată aici. Nu putem decât să cerem 
să îi fie iertate scăpările din lucrarea noastră, întrucât ele reprezintă, în mod sigur, nu neajunsurile sale 
academice, ci propriile noastre neajunsuri. 

Capitolul 1 
SCRIPTURĂ ŞI TRADIŢIE 

Pentru a discuta relaţia dintre Scriptură şi Tradiţie în teologia ortodoxă este de dorit ca mai întâi să 
se ajungă la o definiţie a termenilor. Două observaţii trebuie făcute la început. Mai întâi, cineva s-ar putea 
grăbi să considere că termenii nu au nevoie decât de o abordare în trecere. Discuţia noastră ulterioară, 
totuşi, ar trebui să arate clar că termenii "Scriptură" şi "Tradiţie" sunt folosiţi cu sensuri foarte diferite în 
creştinismul răsăritean şi în cel apusean. Mai mult, întrebuinţarea lor în lumea creştină apuseană (de către 
scriitori şi teologi protestanţi şi romano-catolici) este suficient de divergentă, în ea însăşi, pentru a 
justifica o abordare atentă. în al doilea rând, definiţia noastră nu poate fi decât comparativă. Aşa cum a 
arătat Werner Elert (1885-1954), deseori nu există termeni teologici occidentali care să exprime 
"direcţiile conceptuale mai subtile" 1 ale teologiei ortodoxe răsăritene. De aceea, trebuie să ajungem mai 
întâi la o descriere a poziţiei ortodoxe vis-a-vis Scriptură şi Tradiţie, punând-o aproape permanent în 
contrast cu poziţiile protestante şi romano-catolice. Din acest contrast apare un studiu al credo-ului adesea 
subtil şi evaziv al Răsăritului. 

Scriptura 

Scrierile sfinte ale lumii creştine (în latină, scriptura; în greacă, ypacpn,) sunt în general alcătuite, 
atât în creştinătatea răsăriteană cât şi în cea apuseană, din Vechiul şi din Noul Testament. Cărţile celor 
două Testamente provin din aşa numitul "canon" al Scripturii. în vreme ce Caspar Rene Gregory (1846- 
1915), un învăţat de seamă în materie de canon biblic, îşi începe studiul asupra canonului Noului 
Testament cu precizarea că "primul lucru care trebuie făcut este să se determine dacă există sau nu un 

1 ... 

canon" , putem spune, fără să ne temem că greşim, că majoritatea teologilor şi istoricilor pornesc de la 
ipoteza că acest canon este expresia eclezială complexă a bisericii creştine primare (deşi întrucâtva 
modificată mai târziu) referitoare la scrierile sfinte care au fost recunoscute ca atare . 

Cuvântul "canon" intră în vocabularul creştin prin cuvântul grecesc kocvcov. Kovcbv se referă fie la 
o regulă (lege) sau o poruncă, fie la un instrument sau standard faţă de care ceva este măsurat. Sfântul 
Apostol Pavel (f aprox. 67) pare să fi cunoscut termenul exact cu acest sens. In Epistola către Galateni, 
Sfântul Pavel se referă la aceia care au fost tăiaţi împrejur ca umblând "după dreptarul acesta" 4 . El scrie 
de asemenea corintenilor despre "măsura dreptarului" 5 , despre "măsura noastră" 6 şi despre "măsura 
străină" 7 . în toate aceste citate, termenii "dreptar" şi "măsură" sunt înţeleşi cu sensul de regulă (lege) sau 
maximă. Gregory subliniază că acelaşi înţeles al cuvântului se găseşte încă din anul 315, când este folosit 
la Sinodul din Ancyra cu referire la reguli şi doctrine generale ale Bisericii 8 . Majoritatea cercetătorilor din 
domeniu sunt de acord că pluralul "canoane" a înlocuit cuvântul "dogme" încă de la Sinodul din Antiohia 
din 34 1 9 . 

întrebuinţarea cuvântului "canon" cu referire la Sfânta Scriptură prezintă unele dificultăţi. Nu există 
nici o îndoială că până la Sinodul de la Laodicea (363) se stabilise deja printr-o regulă care erau cărţile 
din Biblia creştină. Canonul al cincizeci şi nouălea al acelui sinod hotărăşte că numai cărţile "canonice" 
ale Vechiului şi Noului Testament ar trebui să fie folosite în Biserică. Dar este evident (şi mai târziu vom 
dezvolta această interpretare citând anumite păreri ale Sfinţilor Părinţi din Biserica Primară) că termenul 
"canonic" poate să se refere nu doar la acele cărţi stabilite printr-o regulă (cum pare să sugereze decretul 
laodicean), ci la Sfânta Scriptură însăşi ca norma, sau canonul faţă de care este măsurată practica 
religioasă. (De aici, vestita maximă a Sfântului Isidor 

Pelusiotul [f aprox. 435]: "Tov Kavova vi\q akqQeiaq, tac, Qeiaq (pn,ur ypacpdc; [Susţin că Dumnezeieştile 
Scripturi sunt canonul adevărului]" ). Ceea ce noi vom aborda este exact cazul stabilirii unei reguli a 
conţinutului Scripturii (o "colecţie canonică" a cărţilor care trebuie urmate de Biserica Creştină). Dar la 
tema concomitentă a Scripturii ca şi "canon", sau măsură a adevărului, vom reveni ulterior. 

Canonul Vechiului Testament 

Preocuparea noastră principală în acest subcapitol nu este legată de formarea canonului iudeu al 
Vechiului Testament, ci mai degrabă este legată de canonul cărţilor Vechiului Testament aşa cum s-a 
dezvoltat el în Biserica Creştină. Totuşi, din moment ce creştinii au preluat acest canon aproape integral 
de la cel iudaic, se cuvine să acordăm atenţie şi dezvoltării canonului în tradiţia iudaică. Nu s-a ajuns la 
un acord asupra listei exacte a scrierilor sfinte evreieşti dinainte de secolul al V-lea înainte de Hristos. 
Cam pe la jumătatea secolului al V-lea înainte de Hristos, se spune că Sfântul Ezdra (f aprox. 456 î. H.) a 
fost inspirat să dicteze mai multe cărţi unui număr de cinci scriitori, dintre care douăzeci şi patru aveau să 
fie publicate drept canonul evreiesc . Aceste cărţi au fost împărţite în trei secţiuni: mai întâi Torâ, 
"Legea" - cele cinci cărţi ale Sfântului Prooroc Moise (f aprox. 1430 î. H.): 1) Facerea, 2) Ieşirea, 3) 
Leviticul, 4) Numerii şi 5) Deuteronomul; în al doilea rând, Nebfîm, "Profeţii" - opt cărţi, grupate după 
cum urmează: 1) Cartea lui Isus Navi, 2) Cartea judecătorilor, 3) Cartea întâia a regilor (I Samuel) şi 
Cartea a doua a regilor (II Samuel), 4) Cartea a treia a regilor (I Regi) şi Cartea a patra a regilor (II Regi), 
5) cei "Doisprezece prooroci" (Osea, Amos, Miheia, Ioil, Avdie, Iona, Naum, Avacum, Sofonie, Agheu, 
Zaharia şi Maleahi), 6) Isaia, 7) Ieremia şi 8) Iezechiel; şi în al treilea rând, Ketubîm, "Scrieri" - 
unsprezece cărţi, grupate după cum urmează: 1) Cartea Rut, 2) Cartea întâia Paralipomena (întâia a Croni- 
cilor) şi Cartea a doua Paralipomena (a doua a Cronicilor), 3) Cartea a doua Ezdra (Cartea întâi a lui 

Ezdra sau Ezra) şi Cartea lui Neemia (a doua Ezdra), 4) Cartea Esterei, 5) Psalmii, 6) Cartea lui Iov, 7) 
Pildele lui Solomon, 8) Ecleziastul, 9) Cântarea Cântărilor, 10) Plângerile lui Ieremia şi 11) Daniel. 

Dacă Scripturile iudaice nu ar fi fost traduse în limba greacă, nu ar fi existat nici un dezacord între 
creştinii timpurii referitor la cuprinsul canonului Vechiului Testament. Dar Septuaginta, numele dat 
traducerii greceşti a Vechiului Testament, a inclus cărţi neindicate de canonul evreiesc. Şi întrucât 
Septuaginta a fost în general folosită de creştini în primele câteva secole după Hristos, aceste cărţi 
adiţionale au fost însuşite de Biserică. 

Septuaginta (în latină Septuaginta înseamnă "şaptezeci", adesea abreviat "LXX") a fost pregătită de 
către evreii elenizaţi din Alexandria (şi, prin urmare, este adesea numită canonul alexandrin). Se spune că 
regele Ptolemeu al II-lea Philadelphus (285 î. Hr.-246 î. Hr.) a comandat o versiune grecească a 
scripturilor evreieşti pentru Biblioteca Regală din Alexandria. înalţii preoţi de la Ierusalim au trimis 
şaptezeci şi doi de învăţaţi (câte şase din fiecare din cele douăsprezece triburi) la Alexandria, unde au 
terminat traducerea scrierii evreieşti în şaptezeci şi două de zile (de aici, numele de "Septuaginta"). 
Traducerea rezultată cuprindea un număr de cărţi neincluse în canonul evreiesc: Cartea întâi a lui Ezdra 
(III Ezdra), Cartea lui Tobit, Cartea Iuditei, adăugiri la Cartea Esterei, Cartea întâia a Macabeilor, Cartea 
a doua a Macabeilor, Cartea a treia a Macabeilor, Psalmul 151, Rugăciunea regelui Mânase, Cartea 
înţelepciunii lui Solomon, Cartea înţelepciunii lui Isus, fiul lui Sirah (Ecleziastul), Cartea lui Baruh, 
Epistola lui Ieremia şi adăugiri la Daniel (Istoria Susanei, Cântarea celor trei tineri şi Istoria omorârii 

balaurului şi a sfărâmării lui Bel) . 

Creştinii din primele veacuri, recunoscând divergenţa dintre textele iudaice ale Vechiului Testament 
şi Septuaginta, s-au referit la cărţile comune ale celor două texte ca fiind 6|J,o?ioyot)|J,£VOl ("acceptate", 
sau mai corect, "recunoscute") şi la cele aflate doar în Septuaginta ca fiind avciA-8y6|i8VOl 
("contrazise") 13 . Cărţile "contrazise" sunt adesea numite "deuterocanonice" (un termen introdus de Sixtus 
din Siena [1520-1590] în secolul al şaisprezecelea) sau "apocrife" (de la grecescul oatOKpiKpa, "ascuns"). 
Se pare că, după cum spun mai mulţi cercetători, Sfinţii Părinţi din Biserica Primară nu au avut aceeaşi 
atitudine faţă de scrierile apocrife. Fericitul Ieronim din Stridonium (f 420) considera adăugirile din 
Septuaginta ca fiind "nu «canonice», ci «ecleziastice»" 14 . Deşi întru totul folositoare ca lecturi duhov- 
niceşti, acestora nu trebuia să li se acorde autoritatea avută de cărţile din canonul iudaic. Fericitul 
Augustin din Hippo (t 430) a acceptat Septuaginta în întregime. Sfântul Policarp din Smirna (f 167) şi 
Sfântul Irineu din Lyon (f 202), ca şi Tertulian (aprox. 155-220), au folosit cărţile deuterocanonice ca 
fiind Scriptura adevărată. Această discordanţă dintre părerile Sfinţilor Părinţi din Biserica Primară se va 
vedea mai jos, când vom analiza perspectiva romano-catolică, protestantă şi ortodoxă asupra canonului 
Scripturii. 

Canonul Noului Testament 

Nu intră în orizontul discuţiei noastre de faţă să facem o prezentare completă a dezvoltării canonului 
Noului Testament. Mai degrabă, scopul nostru este să furnizăm un cadru general, încă o dată, faţă de care 
să elaborăm perspectiva ortodoxă asupra Scripturii. Ţinând cont de această precizare, pentru a uşura 
abordarea, vom împărţi istoria dezvoltării canonului Noului Testament după convenţia folosită de Fre- 
derick John Foakes-Jackson şi B. T. Dean Smith în prezentarea generală pe care ei o fac Noului 
Testament: anii 70-140; anii 140-200; şi de la sfârşitul secolului al doilea până în 400 15 . Facem aceasta 
doar pentru a facilita abordarea şi nu în semn de recunoaştere a validităţii acestor împărţiri cronologice. 

Din anul 70 până în 140 este greu să se vorbească de un canon al Scripturii Noului Testament. Se 
discută chiar dacă creştinii au avut altceva în afară de texte împrăştiate din Evanghelii şi din Epistole 16 . 
Singura urmă de dovadă, de o natură cu totul speculativă, pentru a sugera că în această perioadă a existat 
un canon rudimentar, se găseşte în preocuparea a numeroşi eretici pentru un "canon" al scrierilor. 

Marcion (a cărui perioadă de glorie a fost între 140 şi 160), un eretic gnostic, a format o carte 
standard a scrierilor sfinte. S-ar putea presupune că acţiunile sale imitau practica din comunitatea creştină 
ortodoxă 17 . Dar aproape că nu există date concrete disponibile despre comunitatea ortodoxă. 

Din 140 până în 200 există mai multe dovezi care atestă o încercare reală a Bisericii de a forma un 
Nou Testament. Cercetătorii fac deseori referiri la un canon al "Vechiului Legământ" al Sfântului Meliton 
din Sardica (f aprox. 177) de la mijlocul secolului al doilea (un canon al cărţilor Vechiului Testament). 

Se presupune că referirea specifică la un "Vechi Legământ" presupune existenţa unui Nou Legământ (sau 
Testament). Mai mult, majoritatea cercetătorilor (se pot compara, de exemplu, Foakes-Jackson şi Smith, 
von Harnack şi Heard, q. v. ) sunt de acord că până în anul 200 cele patru Evanghelii (ale Sfinţilor Matei, 
Marcu, Luca şi Ioan) au fost universal acceptate. Sfântul Irineu a comparat cele patru Evanghelii cu cei 
patru stâlpi pe care stă pământul , lăsând impresia că aceste Evanghelii erau destul de bine cunoscute în 
Biserică. 

Canonul Noului Testament a fost în cele din urmă stabilit într-o formă finală în perioada dintre 
sfârşitul secolului al Il-lea d. Hr. şi până în jurul anului 400. Această perioadă este de asemenea epoca 
primelor mari Sinoade, când toate părţile Bisericii s-au adunat şi au identificat scrierile recunoscute de 
Biserica Sobornicească. Până în vremea vestitului istoric al Bisericii, Episcopul Eusebiu de Cezareea, s-a 
ajuns la un consens destul de larg că în canonul Noului Testament sunt cuprinse douăzeci şi şapte de cărţi. 
In Istoria Bisericii, Episcopul Eusebiu enumera aceste cărţi ca fiind cele patru Evanghelii, Epistolele 
pauline (Romani, I Corinteni, II Corinteni, Galateni, Efeseni, Filipeni, Coloseni, I Tesaloniceni, II 
Tesaloniceni, I Timotei, II Timotei, Tit, Filimon şi Evrei, care a fost uneori contestată), Faptele Sfinţilor 
Apostoli, I Petru, I Ioan şi Apocalipsa (Revelaţia). El include cărţile Sfinţilor Iacov, Iuda, II Ioan, III Ioan 
şi II Petru ca făcând şi ele parte din canon, deşi recunoaşte că uneori, canonicitatea lor a fost pusă la 
îndoială. El respinge, ca necanonice, diferite cărţi care erau adesea citate de Sfinţii Părinţi din Biserica 
Primară (de pildă, Faptele Sfântului Pavel, Păstorul din Hermas, Didahia, Evanghelia Iudeilor), dar care 
nu s-au bucurat niciodată de o largă primire. 

Aceste douăzeci şi şapte de cărţi au fost în cele din urmă stabilite ca fiind canonice, în Apus, la 
Sinodul al treilea de la Cartagina (397). Discuţiile în Răsărit au continuat şi, la acea vreme, nu s-a decis 
formal asupra nici unui canon definitiv. Totuşi, până în 691, la Sinodul Quinisext, atât Biserica 
Răsăriteană cât şi cea Apuseană au ajuns la un acord asupra celor douăzeci şi şapte de cărţi canonice care 
fuseseră enumerate anterior la Cartagina. în esenţă, s-a stabilit conţinutul canonului Noului Testament, 
rezolvând pentru Răsărit ultima problemă legată de canonul Scripturii, şi anume primirea Apocalipsei 
Sfântului Ioan (faţă de a cărei primire existaseră anumite reţineri). 



Canoanele Vechiului Testament şi ale Noului Testament 
printre ortodocşi, romano-catolici şi protestanţi 

Scurta noastră prezentare istorică a dezvoltării canonului Noului Testament ar trebui să nu lase nici 
o îndoială asupra faptului că până în secolul al VH-lea, Biserica Răsăriteană şi cea Apuseană au fost de 
acord în ceea ce priveşte indexul cărţilor sfinte recunoscute. Acest acord există şi astăzi şi ne oferă o 
temelie comună în definirea a ceea ce înţelegem prin Noul Testament: cele douăzeci şi şapte de cărţi a 
căror listă a fost precizată iniţial la Sinodul de la Cartagina. Ar trebui de asemenea să facem observaţia că 
acelaşi canon al Scripturii este recunoscut de multe grupări protestante. 

In ceea ce priveşte canonul Vechiului Testament şi textele apocrife sau deuterocanonice, nu ne 
putem ocupa de acest subiect cu aceeaşi uşurinţă ca în cazul canonului Noului Testament. O perspectivă 
comparativă este aici esenţială. Am putea caracteriza poziţia ortodoxă referitoare la scrierile apocrife ca 
situându-se undeva între poziţia protestanţilor şi cea a romano-catolicilor, care reprezintă extremele unui 
spectru de opinie mergând de la acceptare până la respingerea acestor texte. 

Biserica Romano-Catolică acceptă textul din Septuaginta al Vechiului Testament, cu excepţia 
Psalmului 151 şi a Cărţii a treia a Macabeilor. în ciuda faptului că Fericitul Ieronim caracterizează 
scrierile apocrife ca fiind simple cărţi bisericeşti, noţiunea augustiniană a deplinei canonicităţi a cărţilor a 
biruit. Parţial, ca răspuns la Reforma protestantă şi la reevaluarea raţionalistă pe care ea a făcut-o cărţilor 
deuterocanonice, Conciliul Contra-Reformei din Trent (1545-1563) a conferit autoritate dogmatică, în a 
patra sa întrunire, canonului Vechiului Testament, inclusiv scrierilor apocrife. 

Este artificială descrierea poziţiei protestante drept una care respinge scrierile apocrife din canonul 
Vechiului Testament. în lipsa unui criteriu de ratificare conciliară de tipul declaraţiilor de la Trent, este 
greu de indicat o hotărâre protestantă oficială. Mai mult, strict vorbind, nu există o astfel de hotărâre 

15 



"protestantă" pentru simplul motiv că "protestantism" este un termen destul de inexact folosit pentru a 
acoperi un domeniu larg de tradiţii şi principii teologice de bază. Oricum, pentru a putea face o 
comparaţie (prin care să clarificăm perspectiva ortodoxă asupra Scripturii Vechiului Testament), vom 
defini poziţia protestantă ca fiind perspectiva prezentată de un număr de grupări reformate importante din 
punct de vedere istoric. 

Traducerea pe care Martin Luther (1483-1546) a făcut-o Bibliei (1534) a inclus scrierile apocrife la 
sfârşitul Vechiului Testament; ele erau bune de citit dar nu pe măsura Scrierilor Sfinte. Cele Treizeci şi 
nouă de articole ale religiei (1563) din Biserica Anglicană au hotărât că textele deuterocanonice nu aveau 
să fie folosite pentru stabilirea doctrinei. Biblia regelui James din 1611a tipărit Apocrifa ca texte separate 
între Vechiul şi Noul Testament. Iar Mărturisirea de la Westminster din 1 647 a respins Apocrifa ca fiind 
scriere făcută de mintea omenească. Dat fiind faptul că teologii protestanţi moderni au păreri diferite 
asupra cărţilor disputate, încercarea noastră de a prezenta cum sunt tratate scrierile apocrife de către 
protestanţi marchează doar un punct din spectrul atitudinilor faţă de ele. 

Ar fi într-adevăr un lucru neînţelept să privim atitudinea ortodoxă faţă de scrierile apocrife drept un 
fel de punct median de-a lungul unui spectru. Aceasta ar fi un abuz la adresa aparatului nostru conceptual. 
Poziţia ortodoxă este una care corespunde, în parte, atât vederilor romano-catolice cât şi celor protestante, 
nereprezentând-o pe vreuna dintre ele cu fidelitate şi nici furnizând o alternativă distinctă la vreuna din 
ele. Pe de altă parte, ca şi în romano-catolicism, ortodocşii consideră obligatorii primirea Hotărârilor 
Sfintelor Sinoade ale Bisericii. Mai mult, ei văd aceste hotărâri ca fiind fructuoase doar când sunt 
acceptate de Biserica Sobornicească şi aduse la maturitate deplină prin compatibilitatea lor cu viaţa şi 
experienţa spirituală, cu ceea ce este "ortodox" 19 . Dar despre aceasta vom scrie mult mai multe mai târziu. 
E suficient să spunem acum că acest principiu (unirea dintre practică şi autoritate, dintre 7ipa^i<; şi Oscopia) 
justifică faptul că astăzi (aşa cum s-a văzut foarte bine la controversatul Sinod Pan-Ortodox de la Rodos 
din 1961), teologii greci acceptă în totalitate scrierile apocrife, în vreme ce unii teologi ruşi contemporani 
au rezerve faţă de ele. Totuşi unitatea celor două Biserici e biruitoare. Aceasta nu înseamnă că două 
atitudini predomină într-o singură Biserică, ci că aceste două atitudini definesc şi constituie poziţia unei 
singure Biserici. In acest mod trebuie să vorbim despre Biserică, în aceste vremuri de încercare, când 
unitatea ei este paradoxală, internă şi nu supusă analizelor reci, raţionale. 

Tradiţia 

Vom ajunge să discutăm în amănunt subiectul Scripturii şi al Tradiţiei şi relaţia lor de reciprocitate 
în teologia ortodoxă. Pentru a descrie această relaţie subtilă, vom recurge din nou la metoda comparativă 
şi vom invoca mărturia Bisericilor Romano-Catolică şi Protestantă. Dar deocamdată se cuvine să ajungem 
la o definiţie iniţială şi operativă a ceea ce se înţelege prin "Tradiţie", noţiune pe care în cele din urmă o 
vom compara cu Scriptura. 

Cuvântul "Tradiţie" derivă din latinescul tradere, "a transmite mai departe". In acest sens, Tradiţia 
bisericească este corpul doctrinelor, canoanelor şi practicilor (de exemplu cinstirea Duminicii, legea 
bisericească, lex orandi) care au fost transmise din generaţie în generaţie, de-a lungul secolelor, în 
Biserică. Termenul grecesc 7iap&5oGic; acoperă şi el această noţiune, dar include ideea de "dar, dăruire, 
oferire şi chiar săvârşirea de fapte bune şi de fapte de milostenie" . Din aceste două aspecte ale definiţiei 
este clar că nu ar trebui să ne limităm la a considera Tradiţia ca fiind doar un set de norme sau de 
standarde care iau formă în afara centrului spiritual al Bisericii. Tradiţiile care sunt "lăsate moştenire" 
sunt legate neapărat de gândirea şi de faptele Bisericii însăşi, de ceea ce s-ar putea numi "dinamica 
Bisericii" 21 . Astfel, tradiţiile se dezvoltă din activitatea Bisericii şi nu sunt departe de structura ei. Şi nici 
nu ar trebui să presupunem că Tradiţia este despărţită de lucrarea datoriei creştine; mai degrabă, aşa cum 
se sugerează în cuvântul grecesc 7iapd5oGic;, mărturia creştină şi Tradiţia sunt adesea sinonime. 

Aşadar, ceea ce dorim noi să numim Tradiţie este o noţiune lărgită, incluzând nu doar normele şi 
obiceiurile Bisericii, ci şi însuşi conţinutul acestor norme şi obiceiuri. Tradiţia este atât structură cât şi 
proces. Şi în măsura în care este proces, cel puţin pentru ortodocşi, ea nu se sfârşeşte într-un anumit secol. 
Sfârşitul erei patristice (care, de obicei, se consideră că a avut loc în secolul al VUI-lea) nu înseamnă 
sfârşitul Tradiţiei. în această accepţiune extinsă dorim noi să lucrăm cu noţiunea de tradiţie. 

Tradiţia poate fi văzută ca mărturia credinţei împărtăşite. Obiceiurile nu ajung la noi doar ca reguli 
exterioare, ci şi ca întruchiparea consensului de atitudini şi de acţiuni din Biserică. La această unitate, ca 

16 



Tradiţie, face aluzie Sfântul Apostol Pavel când, în Epistola către Efeseni, scrie că Hristos "este pacea 
noastră, El care a făcut din cele două - una, surpând peretele din mijloc al despărţiturii" 22 . Această unitate 
în credinţă are şi manifestări exterioare, aşa cum arată Sfântul Apostol Pavel în Epistola a doua către 
Tesaloniceni: "Deci, dar, fraţilor, staţi neclintiţi şi ţineţi predaniile pe care le-aţi învăţat, fie prin cuvânt, 
fie prin epistola noastră" 23 . Dar manifestările exterioare nu constituie Tradiţia în întregime; ele sunt doar 
vehiculul prin care se manifestă conţinutul şi duhul Tradiţiei. 

Am putea lămuri mai bine ideea noastră despre Tradiţie făcând o analogie între Tradiţie, aşa cum 
am folosit noi termenul, şi tradiţia specifică a succesiunii apostolice. Succesiunea apostolică se referă la 
autoritatea episcopală transmisă în Biserică de la apostoli (prin punerea mâinilor la hirotonisirea 
episcopului). Ca în cazul tradiţiilor în general, putem considera că această tradiţie specifică este o formulă 
de o natură mai mult sau mai puţin mecanică (de exemplu, numărul de episcopi necesar pentru a transmite 
succesiunea, ca şi împrejurările în care o astfel de autoritate urmează să fie impusă, sunt elemente stabilite 
stringent printr-un set de reguli). Ea aderă cu fidelitate la funcţia de a "transmite" ceva "mai departe". 
Tradiţia apostolică este regula, structura prin care autoritatea este transmisă de la un episcop la altul. 

Totuşi, există o altă dimensiune a formulei succesiunii pe care dacă am desconsidera-o, am comite o 
neglijenţă. Succesiunea apostolică nu este doar o regulă şi o structură pentru transmiterea autorităţii 
episcopale; ea este de asemenea şi însuşi actul autorităţii. In succesiunea apostolică, în calitate de vehicul 
şi conţinut al autorităţii, găsim o analogie pentru definiţia noastră de lucrare a Tradiţiei. Această 
accepţiune este, într-adevăr, evazivă; dar este esenţială pentru argumentul nostru. Sfântul Irineu ne oferă o 
perspectivă tranşantă asupra succesiunii apostolice atunci când face observaţia că: 

în această ordine, şi prin această succesiune, au ajuns la noi tradiţia bisericească de la apostoli şi 
propovăduirea adevărului. Şi aceasta este o dovadă clară că aceeaşi unică şi de viaţă dătătoare credinţă s-a 
păstrat în Biserică de la apostoli şi până acum, lăsată moştenire în adevăr 24 . 

Astfel, succesiunea apostolică este atât o "ordine" sau o "succesiune" cât şi o harismă ("darul sigur 
al adevărului" 25 , aşa cum scrie Sfântul Irineu). Este o structură (un set de standarde externe cu dimensiuni 
istorice) şi, în acelaşi timp, un proces - un proces prin care sunt comunicate credinţa dătătoare de viaţă şi 
adevărul. Acest lucru se poate vedea şi în definiţia Tradiţiei cu care lucrăm noi: noţiunea bipartită a 
structurii şi a procesului, a vehiculului şi a conţinutului, a practicii (ftpa^ic;) şi a teoriei (Oscopia). 

Legătura dintre Scriptură şi Tradiţie 

Până acum am oferit un comentariu destul de amplu la ceea ce înţelegem noi prin Scriptură şi 
Tradiţie. Dar există nişte puncte concise, în mijlocul acestei complexităţi, pe care le putem cataloga. în 
privinţa Scripturii, am spus că Scrierea Sfântă însăşi este canonică în două moduri: este canonică în sensul 
că această culegere de cărţi definită ca Biblia s-a dezvoltat dintr-o regulă canonică, adică din hotărârile 
Bisericii; este de asemenea canonică în sensul că, în Biserica Primară, Scriptura a fost folosită drept 
canonul sau "măsura" adevărului. în ceea ce priveşte Tradiţia, am susţinut că, după cuvintele preotului 
Serghei Bulgakov (1871-1944) - pe care de altfel ar trebui să le tratăm cu mare grijă şi precauţie - "ea nu 
este un muzeu arheologic, nici un catalog ştiinţific şi, mai mult, nu este un depozit mort" 26 , ci un proces 
viu şi activ. 

Pe scurt, am pregătit terenul pentru o interacţiune între Scriptură şi Tradiţie şi relaţia lor cu 
autoritatea în Biserică. Pe de altă parte, Scriptura pare să fie baza autorităţii Bisericii. Primele sinoade s- 
au străduit să catalogheze acele cărţi care erau "inspirate" şi care, prin urmare, erau învestite cu autoritate 
(lucru fundamental pentru formularea dogmei şi a doctrinei). Stabilind canonul Scripturii, Biserica a 
stabilit Scriptura drept canon; definind regula credinţei, Biserica a creat regula credinţei. Pe de altă parte, 
din moment ce Biserica însăşi (Sinoadele cele mari "după cuvântul Sfinţilor Părinţi" - o formulă favorită 
cu care Sinoadele îşi pronunţau hotărârile) a definit autoritatea Scripturii, s-ar putea presupune că 
procesul ratificării Scripturii, Tradiţia vie, lucrătoare a Bisericii, aşa cum am definit-o noi, este o sursă 
unică de autoritate. Din moment ce stabilirea regulii de credinţă a Scripturii nu s-a înfăptuit printr-o 
declaraţie de încetare a autorităţii Tradiţiei, apare aici o problemă clasică a teologiei: autoritate în virtutea 
Tradiţiei sau a Scripturii. Această problemă este preocuparea noastră de bază în cele ce urmează. 

Capitolul 2 

AUTORITATEA SCRIPTURII ŞI A 

TRADIŢIEI ÎN BISERICA PRIMARĂ 27 

în încercarea noastră de a elucida relaţia dintre autoritatea Scripturii şi a Tradiţiei în Biserica 

no a _ 

Răsăriteană ne îndreptăm acum atenţia către Părinţii Bisericii Primare. In capitolul anterior am subliniat 
faptul că se pot formula mai multe perspective pentru explicarea acestei relaţii în general. Atunci, dacă în 
capitolul trecut am încercat să câştigăm în "amploare", în capitolul de faţă intenţionăm să oferim o 
perspectivă - o perspectivă specific ortodoxă. Căci în scrierile Părinţilor găsim izvorul adevărat al poziţiei 
ortodoxe referitoare la autoritatea Scripturii şi a Tradiţiei în Biserică. Aşa cum a remarcat Jaroslav 
Pelikan, citându-1 pe Sfântul Maxim Mărturisitorul (f 662), cu referire la teologia bizantină din secolul al 
şaptelea, "în orice argument teologic, prin urmare, era necesar să se aducă «vocea Părinţilor ca mărturie 

29 

pentru credinţa Bisericii»" . Acelaşi apel, un apel la consensus Patrum, este temelia teologiei ortodoxe 
până în zilele noastre . El este izvorul rezolvării problemei legate de autoritatea Scripturii şi a Tradiţiei . 
Aşa se face că, pentru a înţelege perspectiva ortodoxă asupra acestei probleme, ne îndreptăm atenţia 
asupra Tradiţiei însăşi: asupra consensului Sfinţilor Părinţi. 

Se cuvine să facem un apel la Biserica Primară pentru a înţelege relaţia dintre Scriptură şi Tradiţie 
ca autoritate în Biserica Răsăriteană. Părintele Florovski a susţinut că problema Scripturii şi a Tradiţiei 
pentru Biserica Primară a fost în esenţă hermeneutică; adică Biserica Primară a invocat Tradiţia drept 
criteriul autentic al interpretării Scripturii . Şi acest apel la Tradiţie, ca şi apelul ortodox contemporan la 
Părinţi, vădeşte o perspectivă comună, adăugând un element istoric pentru a completa perspectiva 
ortodoxă generală pe care o vom prezenta în studiul nostru comparativ. în această cercetare sumară a 
Părinţilor Bisericii Primare, nu avem pretenţia unei acoperiri exhaustive. Consideraţiile nu pot fi decât 
selective şi sunt menite să demonstreze originea şi moştenirea patristică a vederilor ortodoxe 
contemporane asupra Scripturii şi Tradiţiei. 

Sfântul Irineu din Lyon 

Sfântul Irineu a fost episcop de Lyon în Galia. El a fost martirizat în timpul persecuţiilor împăratului 
Septimius Severus (146-211). Opera majoră a Sfântului Irineu este împotriva ereziilor (Contra 
Hareses 33 ) şi este o prezentare amănunţită a sectelor gnostice eretice care au proliferat în a doua jumătate 
a veacului al II-lea. O parte a lucrării expune diferitele argumente gnostice şi le combate pe larg prin 
contra- argumente logice şi filosofice. O a doua parte a lucrării clasifică principiile şi învăţătura de bază a 
credinţei ortodoxe creştine şi este menită, în aparenţă, să fie un fel de contrast faţă de ereziile enumerate 
şi descrise anterior. Pe parcursul acestei secţiuni, Sfântul Irineu oferă comentarii valoroase asupra 
doctrinelor, practicilor şi îndreptarului de credinţă din secolul al II-lea. Tocmai această discuţie despre 
regula de credinţă, despre Scriptură şi Tradiţie, îi recomandă opera spre cercetare în analiza pe care o 
facem noi relaţiei dintre Scriptură şi Tradiţie în scrierile patristice. 

Pentru Sfântul Irineu, problema Scripturii şi a Tradiţiei este, înainte de toate, una hermeneutică. El 
vede în manipularea gnostică a Tradiţiei un caz paradigmatic al inadecvenţei Scripturii fără Tradiţie. 
Sfântul foloseşte două imagini destul de surprinzătoare pentru a-şi ilustra punctul de vedere. Mai întâi 
compară întrebuinţarea greşită a Scripturii de către gnostici cu distorsionarea intenţionată a operei unui 
artist: 

Modul lor de a lucra [acela al ereticilor valentinieni] este ca şi cum, când chipul frumos al unui rege 
a fost construit de un artist priceput dintr-un odor preţios, cineva ar sfărâma în bucăţi această asemănare 
cu omul, ar pune la loc nestematele şi le-ar potrivi în aşa fel încât să facă din ele forma unui câine sau a 
unei vulpi...; iar apoi ar susţine şi ar declara că acesta a fost chipul frumos al regelui pe care 1-a construit 
artistul priceput, arătând nestematele care fuseseră admirabil potrivite de primul artist..., şi expunând 
astfel pietrele preţioase, i-ar înşela pe necunoscători... şi i-ar convinge că acea nefericită asemănare a 
unei vulpi este, de fapt, frumosul chip al regelui 34 

"Dezmembrând adevărul" ("Xvovxeq xa \xeXx inc; aA,n9sia<;"y , rupând "ordinea şi legătura" 
Scripturii, gnosticii, argumentează Sfântul Irineu, înţeleg în mod greşit adevărul Scripturii. 

într-un al doilea exemplu, Sfântul Irineu compară întrebuinţarea gnostică a Scripturii cu plagierea. 
în vremea sa circulau mai multe poeme pseudo-homerice care, folosind versuri homerice reale, păreau 
autentice. Totuşi, din moment ce versurile erau scoase din context şi reconstruite arbitrar, erau cu totul 
artificiale. Despre aceste poeme el pune întrebarea: "Acum, care om simplu la minte, întreb, nu ar fi păcă- 
lit de asemenea versuri, ca să creadă că aşa le-a întocmit Homer referindu-se la subiectul respectiv?" 
Tratând Scriptura în acelaşi mod în care pseudo-homericii au tratat poemele lui Homer, gnosticii schimbă 
adevărul creştin de la un sens firesc la unul nefiresc ("ek tou Karatyvoic, eiq xo napâ (pumv [sublinierea 
noastră]" ). 

Aceste două exemple grăitoare nu lasă nici o urmă de îndoială că, pentru Sfântul Irineu, adevărul 
creştin fără Tradiţia Bisericii este imposibil. în plus, Tradiţia este pentru el mai mult decât un simplu 
transfer de datini şi obiceiuri. Tradiţia este constituită de "îndreptarul [canonul] de credinţă [adevăr]" 
("Kavcov tnc; aX^Qeia<; ,, sau "regula veritatis" 39 ), care este primit la botez 40 , un fel de perspectivă corectă 
păstrată "în inimă" (literal, în greacă, "în sine"). Nu este o "credinţă" (un "adevăr") care este despărţită de 
Botez (o tradiţie a Bisericii), şi nici nu este un îndreptar despărţit de taina Bisericii: 

...Biserica, primind această învăţătură [adevărul creştin de la Apostoli] şi această credinţă 
[nioxiq]..., o păstrează cu grijă... Căci, măcar că limbile lumii nu se aseamănă, totuşi conţinutul ... 
[aceastei] tradiţii este unul şi acelaşi. . . . Precum soarele, această "creaţie" a lui Dumnezeu, este unul şi 
acelaşi în toată lumea, tot astfel învăţătura adevărului străluceşte pretudindeni, şi îi luminează pe toţi cei 
care doresc să vină la cunoştinţa adevărului 41 . 

într-adevăr, pentru Sfântul Irineu, Tradiţia şi Scriptura ne vin ca moştenire "in veritate [în adevăr]" 
şi cu aceeaşi "credinţă dătătoare de viaţă" , într-o unitate absolut perfectă. 

Sfântul Atanasie cel Mare 

Sfântul Atanasie, Patriarhul Alexandriei, a murit în 373. în timpul vieţii a combătut cu multă energie 
ereziile ariene. Arienii adunaseră ceea ce părintele Florovski numeşte "o colecţie impresionantă de texte 
scriptu-ristice" pentru a-şi susţine poziţia şi tindeau să îşi sprijine argumentele doar pe terenul exegezei 
biblice. Sfântul Atanasie a început combaterea pretenţiilor ariene într-o zonă de atac dinainte stabilită: 
interpretarea corectă a Scripturii. Sarcina lui a fost să arate că acele citate biblice folosite în sprijinul 
afirmaţiei ariene că Hristos nu este nici Dumnezeu deplin şi nici om deplin erau exemple de interpretare 
incorectă. Tradiţia a fost încă o dată invocată de Sfântul Atanasie ca mijloc de a cuprinde înţelesul corect 
al Scripturii ("opOnv ejp VTa T1 1 v Skxvokxv [în esenţă, «având modul corect de a gândi»]" 44 ). 

Totuşi, Sfântul Atanasie nu face apel la Tradiţie în calitate de colecţie de dicta şi afirmaţii străvechi 
despre înţelesul corect al Scripturii. Pentru el, Tradiţia oferă o perspectivă, o înţelegere a modului în care 
Scriptura se încadrează într-o schemă mai largă a lucrurilor. Cardinalul Yves Congar (1904-1995), un 
cercetător heterodox, face o portretizare captivantă a acelei scheme şi arată ce fel de înţeles transmite ea: 

Apostolul Filip a întâlnit un eunuc, un paj al Candachiei, regina Etiopiei, pe drumul de la Ierusalim 
la Gaza; citea din profetul Isaia şi se întreba la cine se refereau aceste cuvinte ale profetului: "ca un miel 
spre junghiere s-a adus..." 45 . Când Filip 1-a întrebat dacă înţelege ce citea, eunucul a răspuns: Cum aş 
putea să înţeleg dacă nu mă va călăuzi cineva? (Fapte, 8, 31). Atunci Filip i-a explicat. Dar ... nu i-a dat o 
lecţie de ebraică şi nici nu i-a tradus pasajul... . A da înţelesul Scripturii înseamnă a o explica în lumina 
planului lui Dumnezeu, al cărui punct central este Iisus Hristos 46 . 

Pentru Sfântul Atanasie, "lumina planului lui Dumnezeu" era "GK07iov zr\q nioTecoq [orizontul 
credinţei]" , mărturia Tradiţiei Bisericii, izvorul "perspectivei totale a credinţei" . 

Mai mult, Biserica însăşi este pentru Sfântul Atanasie "tradiţia [7iap&5oGic;]", "învăţătura 
[5i5aGKaAia]" şi "credinţa [tugxic;]" pe care "o Kupioţ eScokev, oi A7iogtoA,oi SKiîpu^av, kou oi Haxepec; 
8(pi3A,a^av [Domnul a dat-o, Apostolii au propovăduit-o şi Părinţii au păstrat-o]" 49 . Biserica însăşi este 
suma tuturor tradiţiilor: Tradiţia cu literă mare. Şi chiar "Scriptura însăşi pare a fi subsumată şi inclusă în 
această «Tradiţie...» [sublinierea noastră]" . Astfel, pentru Sfântul Atanasie, Scriptura şi Tradiţia nu 
sunt decât componente ale Bisericii, Tradiţia mai amplă, "cuprinsul credinţei" 51 , izvorul mistic al 
"modului corect de a gândi" 52 . Scriptura şi Tradiţia nu-şi dispută autoritatea în Biserică, ar susţine Sfântul 
Atanasie, întrucât ele împreună constituie Tradiţia Bisericii, care este întruchiparea autorităţii. 

Sfântul Vasile cel Mare 

Sfântul Vasile (f 379) este unul dintre cei mai mari luminători cinstiţi de Biserica Răsăritului. 
Fratele său, Sfântul Grigorie (f aprox. 395), a ajuns episcop de Nyssa. Sora sa, stareţa Macrina (f 379), 
este prăznuită ca sfântă. Şi el însuşi a fost episcop în Cezareea Capadociei. în tinereţe a fost prieten 
apropiat al Sfântului Grigorie Teologul (f 390), cu care a fost coleg de şcoală în Atena. Renunţând la 
partea sa din averea familiei, Sfântul Vasile a devenit călugăr şi a început o viaţă strict ascetică. A murit 
la vârsta de cincizeci de ani. Dintre multele scrieri care ne-au rămas de la el ne interesează în mod 
deosebit un eseu, YIspi tov IIvevjuaTog, sau Despre Duhul [Sfânt] . Aici se ocupă Sfântul de problema 
Tradiţiei, a Scripturii şi a autorităţii în Biserică. 

în eseul său, Sfântul Vasile afirmă că există două moduri în care adevărul creştin este transmis mai 
departe: prin dogmă şi cherigmă (Kfjpnyiaa ). "«Dogma» şi «kerygma» [sic] sunt două lucruri distincte; 
prima este urmată în tăcere, cealaltă este vestită întregii lumi" 54 . Profesorul George S. Bebis susţine că 
dogmă şi cherigmă (pe scurt, "mărturie" sau "învăţătură") sunt "doi termeni care nu ar trebui explicaţi în 
semantica vocabularului teologic contemporan" 55 , ci ele reprezintă noţiuni foarte specifice din scrierile 
Sfântului Vasile. Prin Soypaxa, susţine Bebis, "se înţelegea în acea vreme xa aypacpa xcov sOcov, 
«obiceiurile nescrise»" , sau, aşa cum e de părere părintele Florovski, "întreaga structură a vieţii liturgice 
şi sacramentale" . Prin Kfjpnypa, Sfântul Vasile înţelege acele lucruri proclamate "întregii lumi" , 
exprimând "exact învăţătura şi mărturisirea credinţei creştine. . . în mod liber şi deschis. . ," 59 . 

Aşadar avem acum o formulare destul de precisă a problemei Tradiţiei şi Scripturii ca autoritate în 
Biserică. Pe de o parte, Sfântul Vasile prezintă 56y|aaxa, sau obiceiurile liturgice ale Bisericii. Printre 
acestea el include mărturiile de credinţă de la Botez, doxologia Sfintei Treimi, rugatul înspre răsărit, 
lepădarea de Satana şi de îngerii lui înainte de Botez, şi alte practici care "vin din acea învăţătură tainică 
şi netipărită pe care părinţii noştri au păstrat-o în [sic] tăcere" . Pe de altă parte, el opune acestei "tradiţii 
de precepte şi practici nescrise" 61 învăţătura Apostolilor transmisă în scris 62 . De fapt, Sfântul Vasile arată 
existenţa unei autorităţi (56y|aaxa) transmisă "ooto xr\q Giama>|asvr|<; kou unoTiKr|<; 7iapa56aeco<; [din tradiţia 
tăcută şi mistică]" 63 , sau "sv unaxripicQ [în taină]" 64 , şi a autorităţii Scripturii (Kr\pvy\xa). 

Nu ar trebui să presupunem că Sfântul Vasile a văzut vreo diferenţă între izvoarele scrise şi cele 
nescrise ale autorităţii în Biserică. El susţine că Tradiţia într-adevăr are "înv aurnv lojpv [aceeaşi forţă 
(putere)]" 65 ca şi Scriptura. El spune că Tradiţia Apostolilor, însumând Tradiţia nescrisă şi Scriptura, "nu 
a fost toată transmisă în formă scrisă" 66 . Despre cei care "strigă în gura mare după o probă scrisă, şi 
resping tradiţiile nescrise ale părinţilor ca fiind fără valoare" 67 , el scrie că scopul lor este să facă "tradiţia 
apostolică una cu pământul" 68 şi să "scuture" 69 stâlpii "adevărului" 70 creştin. Pentru Sfântul Vasile, 
Tradiţia şi Scriptura, 56y|aaxa şi Kiîpuy|ia, tainele liturgice ale Bisericii şi învăţătura ei formează o singură 
autoritate eclezială şi adevărul creştin de f ide. 

Sfântul Ioan Gură de Aur 

Sfântul Ioan Gură de Aur (Hrisostom), Arhiepiscopul Constantinopolului, unul dintre cei mai mari 
Părinţi ai Bisericii Răsăritene şi autor al celei mai des săvârşite Liturghii ortodoxe, a murit în anul 407. A 
lăsat un număr monumental de cuvinte de învăţătură despre fiecare subiect creştin, de la natura preoţiei 
până la lucrări exegetice ample asupra Scrierilor Sfintelor Scripturi. Strălucirea sa ca predicator şi orator 
este cinstită atât în Biserica Răsăriteană cât şi în cea Apuseană. Poate nici un alt părinte răsăritean nu a 
fost atât de exhaustiv studiat şi analizat de către heterodocşi datorită popularităţii lui de-a lungul istoriei 
Bisericii Ortodoxe. Astfel, operele sale pot fi găsite în multe traduceri şi ediţii de calitate, ceea ce face din 
ele o sursă disponibilă de lectură atât pentru cercetătorii care nu cunosc greaca cât şi pentru cei care 
stăpânesc la perfecţie limba originală a scrierilor Sfântului Ioan Hrisostom. 

Nu putem cita decât foarte puţin din scrierile Sfântului Ioan cu referire la problema Tradiţiei şi a 
Scripturii ca surse de autoritate. Motivul este convingerea Sfântului Ioan că autoritatea Bisericii este 
cuprinsă în Scriptură şi Tradiţie laolaltă. Pentru el, Tradiţia şi Scriptura nu sunt juxtapuse, pentru că 
Sfântul nu le vede ca fenomene separate în ceea ce priveşte autoritatea eclezială. Să ne oprim mai întâi 
asupra omiliei a patra la Epistola a doua către Tesaloniceni. Comentând versetul 15 din capitolul 2 al 
acestei epistole ("Deci, dar, fraţilor, staţi neclintiţi şi ţineţi predaniile pe care le-aţi învăţat, fie prin cuvânt, 
fie prin epistola noastră") el observă următoarele: 

De aici se vădeşte că ei [Apostolii] nu au transmis toate lucrurile prin Epistolă, ci multe lucruri au 
fost transmise şi în formă nescrisă, şi ambele moduri sunt vrednice de crezare. Prin urmare să ne gândim 
la tradiţia Bisericii ca fiind şi ea vrednică de crezare 71 . 

Aşadar, pentru Sfântul Ioan Hrisostom, autoritatea comună a Scripturii şi a Tradiţiei este un lucru 
evident. Tradiţia, într-adevăr, nu are nevoie de nici o justificare: 'TlapaSoaic; egti, ur|5sv 7rleov ţ,f|Tei 

[Este Tradiţia; nu mai cereţi nimic altceva]" . 

O a doua sursă importantă din comentariul la Tradiţie al Sfântului Ioan este omilia a şaptea la 
Epistola întâi către Corinteni. Aici găsim un argument care scoate în evidenţă cu subtilitate importanţa 
revelaţiilor nescrise, sau pentru care s-a pierdut documentaţia scrisă. Observând că referirile Sfântului 
Prooroc Samuel (f aprox. 1012 î. Hr.) şi ale Profeţilor la Hristos, la care Sfântul Pavel face aluzie în 

Fapte , sunt "nu întru totul existente" , Sfântul Ioan Hrisostom arată că Sfântul Pavel, "fiind învăţat în 

lege şi vorbind după Duh, desigur că ştia totul fără greş [sublinierea noastră]" . El scrie şi că Profeţii au 
auzit tainele lui Dumnezeu "nu [cu] urechea «omului»" ci printr-o "«adăugire»... care a fost de la Duh" 76 . 
Lor "Duhul" le-a arătat "lucruri despre care nici un om nu poate vorbi" 77 ; ei au ajuns să aibă "inimă 

duhovnicească" , receptivă la lucruri nescrise şi de neînţeles pentru facultăţile cognitive normale ale 
omului. Pentru Sfântul Ioan, se pare, Scriptura şi toate celelalte revelaţii sunt supuse scopului dobândirii 

unei "inimi duhovniceşti", adevăratul îndreptar al autorităţii şi izvorul "cunoştinţei fără greş" . Tradiţia şi 

Scriptura, ca lucrări împreună ale Duhului şi "legătura strânsă dintre Biserică şi Tradiţie" , sunt teme din 
scrierile Sfântului Ioan Gură de Aur la care ne vom întoarce în mod repetat în expunerea care urmează. 

Sfântul Vicenţiu din Lerin 

Sfântul Vicenţiu din Lerin (f aprox. 450) ne este cunoscut în principal prin cele două comonitorii 

o i 

ale sale (de la latinescul commonitorium - literal, "lucru care îţi aduce aminte") . Primul tratat asupra 
căruia ne-am aplecat în cercetarea noastră s-a păstrat în întregime; al doilea tratat, aparent furat sau 
pierdut în timpul vieţii sale, s-a păstrat doar sub forma recapitulării întregului text făcută de autorul însuşi. 
Istoricii nu au ajuns la nici un acord privitor la biografia Sfântului Vicenţiu. Se presupune în general că a 
fost călugăr pe insula Lerin (de aici, numele "din Lerin"). Comonitoriile sale pot fi datate destul de corect 
ca fiind de la 434, din moment ce Sfântul Vicenţiu, în a doilea comonitoriu, se referă la Sinodul din Efes 

(431) ca ţinându-se "ante triennium [cu trei ani înainte]" de anul scrierii sale. 

Scopul principal al comonitoriilor, aşa cum îl menţionează însuşi Sfântul Vicenţiu, este să ofere 
criteriile după care să poată cineva "deosebi adevărul Credinţei Soborniceşti de falsitatea depravării 
eretice" . El oferă două criterii esenţiale care se ridică deasupra tuturor celorlalte: "Divinee legis 

auctoritate [autoritatea Legii Dumnezeieşti]" , prin care se referă la Sfânta Scriptură şi "ecclesise 
catholicae traditione [tradiţia Bisericii Soborniceşti]" . El vede necesitatea invocării Tradiţiei Bisericii nu 
pentru că Scriptura este ea însăşi o mărturie incompletă, ci pentru că Scriptura, datorită "profunzimii" 86 
ei, poate fi interpretată în moduri diferite de oameni diferiţi; ea este "capabilă de atâtea interpretări câţi 

interpreţi sunt" . 

Astfel, Comonitoriile Sfântului Vicenţiu abordează clar şi decisiv problema autorităţii Scripturii şi a 
Tradiţiei. El ridică o problemă, divergenţa în interpretarea Scripturii, şi invocă Tradiţia drept una din 
componentele celor două moduri de a ajunge la adevărul Bisericii Catolice. De aici, în esenţă, Sfântul 
Vicenţiu pledează în favoarea autorităţii unite a Scripturii şi a Tradiţiei şi, pe temeiuri hermeneutice, 
construieşte un argument practic pentru împreună lucrarea lor. 

Sfântul Vicenţiu nu minimalizează problema unui apel simplu la Tradiţie. El recunoaşte prompt că 
Tradiţia însăşi trebuie definită, şi o face în celebra frază: "Teneamus quod ubique, quod semper, quod ab 
omnibus creditum est [Credem ceea ce este crezut pretutindeni, întotdeauna şi de către oricine]" 88 . Pe 

scurt, el face apel la ceea ce părintele Florovski categorizează drept "antichitate" şi "consens" în 
definirea şi verificarea Tradiţiei. Tradiţia, pentru a fi adevărată şi universală, trebuie nu numai să reflecte 
doar vederile "anticilor", ci trebuie să refacă drumul până la un consens între antici, şi trebuie să triumfe 
chiar şi astăzi ca adevărul sobornicesc ("pretutindeni, întotdeauna, şi de către oricine [sublinierea 
noastră]" ). Nici antiquitas şi nici consensio nu sunt prin ele însele un criteriu suficient pentru judecarea 
adevăratei Tradiţii. 

Părintele Florovski susţine că Sfântul Vicenţiu apelează la "mintea «comună» a Bisericii" 91 în 
calitate de centru al Tradiţiei. Această "minte a Bisericii Soborniceşti" întruchipează, desigur, atât 
antichitatea cât şi consensul. Ea este expresia consensului transmis din vechime prin Părinţii Bisericii, 
este adevărata înţelegere a adevărului creştin. Astfel, pentru Sfântul Vicenţiu, nu există nici un conflict 
între Scriptură şi Tradiţie întrucât ambele interacţionează pentru a mărturisi adevărul. Aşa cum observă 
părintele Florovski: 

[Tradiţia] ... nu a putut adăuga nimic Scripturii. Dar a fost singurul mijloc de a observa şi de a 
dezvălui adevăratul înţeles al Scripturii. Tradiţia a fost, de fapt, interpretarea autentică a Scripturii. Şi în 
acest sens a co-existat cu Scriptura. Tradiţia a fost de fapt "Scriptura corect înţeleasă" 93 . 

Trebuie să facem nişte observaţii finale despre întrebuinţarea conceptelor de sobornicitate şi 
consens la Sfântul Vicenţiu. Comentariile părintelui Florovski ne fac să ne opunem, într-adevăr, ideii de 
consens ca simplă opinie a majorităţii. El face aceasta referindu-se la "mintea «comună» a Bisericii" , 
ceva care e mai mult decât o formulă numerică. Similar, părintele Florovski vede sobornicitatea sau 
universalitatea Bisericii ca fiind mai mult decât o "simplă comuniune empirică" 95 . "KaOoAaKfj - susţine el 
- aparţine nu planului fenomenal şi empiric, ci planului numenal şi ontologic; termenul descrie esenţa 
însăşi, şi nu manifestările exterioare" . Dacă ne aplecăm cu oarecare grijă asupra caracterizării pe care 
părintele Florovski o face sobornicităţii şi consensului, ajungem să înţelegem într-o lumină nouă modul în 

care Sfântul Vicenţiu a conceptualizat legătura dintre Scriptură şi Tradiţie. Argumentul său, poate, nu este 
propunerea istorică şi geografică naivă că Scriptura este corect interpretată printr-un apel la păreri 

susţinute "pretutindeni, întotdeauna şi de către oricine" . Mai degrabă, "pretutindeni", "întotdeauna" şi 
"oricine" au şi ele dimensiuni numenale şi ontologice (din moment ce constituie ceea ce Sfântul Vicenţiu 
numeşte "sobornicesc", concept despre care părintele Florovski a susţinut că nu este simplu empiric). 
Scriptura şi Tradiţia, prin urmare, există într-o unitate desăvârşită, nu datorită unei nevoi externe de 
conformitate în interpretarea Scripturii, ci datorită unei unităţi ne-empirice, duhovniceşti, între Scriptură - 
ca şi cuvântul drept - şi Tradiţie - ca receptarea corectă a acelui cuvânt. 

Sfântul Ioan Damaschin 

Sfântul Ioan Damaschin a murit în jurul anului 749. A fost fiul unui creştin şi, chiar de pe când era 
mirean, a scris tratate despre Sfintele Icoane (aprox. 730), în opoziţie cu tendinţele iconoclaste din vremea 
împăratului Leon al III-lea Isaurul (aprox. 675-741). Mai târziu a devenit monah la Mănăstirea Mar Sabba 
(Sfântul Sava) de lângă Ierusalim şi şi-a petrecut acolo restul vieţii studiind şi scriind. A fost hirotonit 
preot de către Patriarhul Ierusalimului şi este cu multă evlavie cinstit de Biserica Răsăritului pentru 
frumuseţea operei sale în versuri şi în proză şi pentru elocinţa predicilor sale. învăţaţii apuseni, 
polemizând, tind să îl acuze pe Sfântul Ioan de puţină originalitate, caracterizându-1 drept un simplu 
"compilator" datorită faptului că s-a folosit de mărturia Părinţilor de dinaintea lui (cum sunt Sfântul 
Vasile cel Mare, Sfântul Grigore Teologul şi Sfântul Grigorie de Nyssa). Totuşi ortodocşii, după cum 
vom vedea în curând, privesc într-o altă lumină aderarea sa la Tradiţia patristică. 

In tratatul O expunere exacta a credinţei ortodoxe , Sfântul Ioan Damaschin explică modul în care 
înţelege el autoritatea Scripturii şi a Tradiţiei în Biserică. Argumentele sale sunt deosebit de valoroase 
întrucât, aşa cum pe bună dreptate a remarcat Vladimir Lossky (1903-1958), Sfântul Ioan, în teologia sa, 
"a recapitulat doctrinele perioadei hristologice, adică ale primelor şapte secole ..." . Prin urmare, poziţia 
sa reprezintă o afirmaţie inspirată din Părinţii Bisericii Primare, o expresie a acelui consensus Patrum. La 
modul cel mai simplu, această poziţie este că atât Scriptura cât şi Tradiţia sunt izvoarele credinţei 
creştine. Aşa cum scrie Sfântul Ioan în Expunerea sa: 

... [Credinţa] este dublă. Căci credinţa vine prin auz- 100 Căci auzind dumnezeieştile Scripturi 
credem în învăţătura Duhului Sfânt. Ea este desăvârşită prin toate lucrurile plăcute lui Hristos, credinţa în 
lucrarea duhovnicească, cultivarea evlaviei şi îndeplinirea poruncilor Aceluia Care ne-a mântuit. Căci 
cine nu crede după tradiţia Bisericii soborniceşti... este un necredincios 101 . 

Mai mult, învăţătura Duhului Sfânt "asigură unitatea îndoitei procesiuni a credinţei; căci, într- 

adevăr, această credinţă este deasupra împărţirii pe categorii făcute de "judecăţi omeneşti şi fireşti" . 
Atât Scriptura cât şi Tradiţia se nasc din harul Duhului Sfânt, susţine Sfântul Ioan, poziţia sa fiind un ecou 

la o temă care datează cel puţin din secolul al treilea ~ . 

Profesorul Bebis, scriind despre concepţia Sfântului Damaschin despre Scriptură şi Tradiţie, se 
referă la presupusa problematică omilie a doua la Adormirea Pururea Fecioarei Măria. In acest text, 
Sfântul Ioan descrie amănuntele morţii şi ale îngropării Maicii Domnului, mărturisind că relatarea sa nu 
se află în Scriptură, ci că este o informaţie transmisă e^ apxodac; kou aA,r|9eGTdTr|c; ftapaSocecoc; [din 
vechea şi adevărata tradiţie]" 104 . Aşa cum afirmă Bebis, acesta mărturisire pare să sugereze că Sfântul 
Ioan are în vedere două tradiţii, povestirea negăsindu-se în "sfânta şi de Dumnezeu inspirata 
Scriptură" 105 , ci în "vechea şi adevărata tradiţie" 106 , o a doua tradiţie în afară de Scriptură. Apelând la 
ideile Sfântului Ioan din Expunere, Bebis face aceleaşi observaţii ca şi noi şi susţine că, de fapt, Sfântul 
Ioan nu a conceput Tradiţia separat de Scriptură: "...în mintea Sfântului Ioan, Scriptura şi Tradiţia nu 
sunt două lucruri diferite. Ambele sunt daruri ale Duhului Sfânt" . Prin urmare, pentru Sfântul Ioan Da- 
maschin, Scriptura şi Tradiţia au atribute comune şi au acelaşi izvor în inspiraţia Duhului Sfânt. Fie că 

adevărul este transmis prin "de Dumnezeu inspirata Scriptură" sau prin "vechea şi adevărata tradiţie" , 
el rămâne unul şi acelaşi. 

Scriptura, Tradiţia şi Biserica Primară: 
mărturia patristică 

După cum am observat deja, pentru a formula o poziţie teologică, teologia ortodoxă recurge la 
consistenta, de Dumnezeu inspirata mărturie a Sfinţilor Părinţi. Perspectiva Părinţilor biruie mereu, şi 
Biserica se cutremură întotdeauna în faţa autorităţii lor. Consensus Patrum constituie mintea şi conştiinţa 
Bisericii şi, aşa cum a observat Episcopul Gherasim de Abydos, doar în acea "conştiinţă generală a 
Bisericii (r\ yevueri auvei5r|Gi<; xr\q 8KKA,r|Gia<;)" 109 poate fi găsit izvorul credinţei ortodoxe. 

în secţiunile precedente am încercat să prezentăm scrierile patristice care prezintă perspectiva din 
care Biserica Răsăritului a înţeles autoritatea Scripturii şi a Tradiţiei. Tratarea acestui subiect nu a fost 
completă. într-adevăr, pe lângă Părinţii citaţi, am fi putut invoca mărturia Sfântului Ignatie din Antiohia 
(f 108), a Sfântului Policarp din Smirna, a Sfântului Justin Martirul (f 166), a Sfântului Clement din 
Alexandria (f aprox. 215), et. al. Dacă i-am fi citat şi pe ei am fi accentuat şi mai mult poziţia noastră, 
anume că Părinţii Bisericii Primare au fost de acord în ceea ce priveşte învăţătura lor despre Scriptură şi 
Tradiţie. Dr. Nikos A. Nissiotis a observat că: 

Putem ...insista asupra faptului că în Biserica Primară, ca şi mai târziu în Biserica Apostolică 
[ambele perioade fiind incluse în lucrarea de faţă sub denumirea de Biserica Primară] a existat o unitate 
absolută între Biblie şi Tradiţie. . . Părinţii apostolici . . . [au lucrat] . . . fără a opune Biblia Tradiţiei 110 . 

"Insistenţa" lui Nissiotis asupra autorităţii comune a Scripturii şi a Tradiţiei, în mărturia patristică, 
este o perspectivă pe care acum o vom dezvolta. 

Capitolul 3 

PERSPECTIVE APUSENE ASUPRA 

SCRIPTURII ŞI TRADIŢIEI 111 

Am stabilit până acum perspectiva din care teologii ortodocşi abordează Scriptura şi Tradiţia. Să 
reluăm cele două aspecte esenţiale ale acestei perspective. Mai întâi, am observat că mărturia patristică, 
aşa numitul consensus Patrum, este însuşi canonul teologiei ortodoxe. Biserica Răsăritului recurge la 
Sfinţii Părinţi pentru a înţelege Scriptura şi Tradiţia. în al doilea rând, recurgând la Părinţi, Biserica vede 
şi "insistă" asupra mărturiei consensuale a Bisericii Primare referitoare la unitatea Scripturii şi a Tradiţiei 

ca izvoare ale autorităţii ecleziale . Ar trebui să fie clar că aceste două principii lasă deschisă o 
problemă şi mai mare. Admiţând că Răsăritul lucrează de pe premisa că Scriptura şi Tradiţia formează o 
singură autoritate în Biserică, rămâne să explicăm doar cum Scriptura şi Tradiţia sunt, de fapt, înrudite. 
Care este natura unităţii lor? Ce poziţie teologică faţă de Scriptură şi Tradiţie, pe scurt, se poate dobândi 
în mod corect din perspectiva acestui consensus Patrum"! 

înainte de a ne ocupa direct de încercările teologice contemporane de a defini poziţia ortodoxă, 
suntem obligaţi încă o dată să ne întoarcem la un context comparativ şi să lărgim orizontul cercetării 
noastre. Ar fi inutil să încercăm să captăm viziunea ortodoxă unică asupra Scripturii şi a Tradiţiei fără a o 
plasa în contextul vederilor protestante şi romano-catolice asupra problemei. O poziţie unică şi foarte 
complexă nu se poate recunoaşte decât prin contrast şi comparaţie. Mai mult, aşa cum vom susţine în 
capitolul de faţă, o încercare de a izola poziţia ortodoxă asupra Scripturii şi Tradiţiei ca izvoare ale 
autorităţii ecleziale este primejdioasă. Din păcate, aşa cum vom vedea în continuare, o mare parte din 
teologia ortodoxă contemporană abia dacă depăşeşte stadiul de simplă adaptare a perspectivelor teologice 
apusene, ceea ce duce la o confuzie a poziţiei ortodoxe bona fide. Pentru a susţine inadecvenţa acestei 
teologii adaptaţionale, trebuie să înţelegem presupunerile din care ea se inspiră. Prin urmare, un context 
comparativ este indispensabil. 

Ar trebui observat, în acest punct, că scopul nostru în urmărirea unui curs comparativ nu este să 
prezentăm pe larg poziţiile teologice apusene asupra autorităţii Scripturii şi a Tradiţiei. Dorim doar să 
identificăm perspectivele generale din care sunt formulate poziţiile protestantă şi romano-catolică, cu 
scopul de a identifica din nou influenţa lor asupra a ceea ce am numit teologia ortodoxă "adaptaţională". 
Diferitele poziţii care pot fi deduse din aceste perspective, şi care reprezintă spectrul poziţiilor din 
teologia apuseană, nu pot primi aici atenţia noastră. Le trecem doar în revistă şi admitem limitările 
demersului nostru. 

Perspectiva protestantă 

Am remarcat în capitolul întâi că a vorbi de o "poziţie protestantă" asupra oricărui subiect este un 
lucru imprecis. Protestantismul cuprinde credinţe prea multe şi prea diverse pentru a putea fi caracterizat 
printr-o singură formulă. Similar, este greu să se ajungă la o afirmaţie corectă referitoare la perspectivele 
protestante asupra Scripturii şi Tradiţiei ca surse de autoritate în bisericile lor. Lucrul cel mai bun pe care 
îl putem face în această dilemă este să ne restrângem consideraţiile în principal la cele două mişcări 
reformate proeminente din punct de vedere istoric, acelea ale lui Martin Luther (1483-1546) şi Jean 
Calvin (1509-1564). Cel puţin, afirmaţiile lor despre Scriptură şi Tradiţie au făcut din Luther şi Calvin 
surse importante de doctrină în formularea contemporană a poziţiilor luterane şi calvine asupra acestui 
subiect. Iar grupările luterane şi calvine constituie, fără îndoială, cea mai mare parte a protestantismului 
de astăzi. Desigur, o privire sumară nu poate justifica marea diferenţă de opinii chiar din cadrul acestor 
cercuri denominaţionale; dar să sperăm că ea poate oferi perspectivele din care izvorăsc numeroasele 
opinii amintite. Aceste perspective, deşi limitate în sensul pe care l-am precizat, vor da un orizont 
comparativ discuţiei noastre. 

25 



Poziţia luterană. Ca element de interes istoric, am putea observa că atitudinea lui Luther faţă de 
autoritatea Scripturii şi a Tradiţiei nu a fost una care s-a dezvoltat într-un moment anume al vieţii sale. 
într-adevăr, ea s-a conturat de-a lungul mai multor ani. Aşa numitul "principiu al Reformei sola Scriptura 
[doar Scriptura]", aşa cum îl numeşte un scriitor, "nu a fost exprimat în forma sa finală până în 1520" 113 . 
In vreme ce lucrările teologice timpurii ale lui Luther, cursurile sale despre psalmi (1513-1515), vădesc o 
puternică dependenţă de Scriptură, ele nu contestă în nici un fel Tradiţia bisericească. De fapt, stilurile 
sale hermeneutice şi exegetice sunt tipice pentru Evul Mediu. Abia mai târziu autoritatea Scripturii a 
înlocuit-o în totalitate pe aceea a Tradiţiei. După descrierea pe care E. J. Taylor o face acestei dezvoltări 
graduale a poziţiei lui Luther: 

Eşecul papalităţii de a răspunde apelului său 1-a dus pe Luther, în etape succesive, la o poziţie de pe 
care a provocat, pe baza Scripturii doar, instituţia divină şi autoritatea funcţiei papale. Experienţa proprie 
1-a învăţat că Dumnezeu vorbeşte direct, prin cuvântul Său scris, inimii credinciosului şi din experienţa sa 
a purces să clădească un nou criteriu al autorităţii. Astfel, însăşi măreţia geniului său religios 1-a dus la 
respingerea formelor contemporane ale autorităţii bisericeşti şi la o anumită intoleranţă bruscă faţă de 
Tradiţie 114 . 

Forma finală a atitudinii lui Luther faţă de Scriptură şi autoritate este destul de bine reprezentată în 
tratatul său despre preoţie, adresat "Ilustrului senat şi poporului din Praga" 115 . Vorbind despre tunderea şi 
mirungerea baptismală săvârşită de preoţi, Luther respinge practica ca fiind o "superstiţie" , susţinând 
doar acele practici care sunt pur scripturistice: 

Ne interesează calea curată şi adevărată, prescrisă în Sfânta Scriptură, şi puţin ne preocupă 
întrebuinţarea sau ce au spus sau au făcut părinţii în această problemă. Am spus deja suficient de clar că 
de acum înainte nici nu se cade, nici nu ar trebui şi nici nu am voi să fim legaţi de tradiţii omeneşti, oricât 
de sfinte şi de bine privite ar fi ele. . . 117 . 

Mai târziu, în alt pasaj, Luther exprimă clar ideea că numai Scriptura, şi nu tradiţiile "încuviinţate 
doar prin folosinţă de-a lungul veacurilor şi de către mulţime" 118 , poate fi o bază suficientă pentru 
autoritate în Biserică. El susţine că şi atunci când o "inovaţie" este "foarte recentă. . . , dacă ne luminează şi 
ne porunceşte aici Cuvântul lui Dumnezeu, iar nevoia sufletului ne obligă, atunci noutatea lucrului nu ar 
trebui să ne afecteze deloc, ci ar trebui să ne intereseze măreţia Cuvântului" 

Ar fi o neglijenţă din partea noastră dacă am părăsi aici discuţia asupra lui Luther, părând să 
sugerăm că este in toto perspectiva din care s-ar inspira teologia luterană contemporană. De fapt, în 
argumentele sale, Luther nu renegă total Tradiţia. într-un loc vorbeşte cu compătimire despre un obicei de 
demult (din nou, tunderea şi mirungerea baptismală) ca fiind "abolite şi distruse de exemplele contrare şi 
de învăţăturile păguboase ale papiştilor" . Luther pare să fie preocupat mai mult de abuzarea de Tradiţie 
decât de insuficienţa ei ca sursă de autoritate. în plus, aşa cum o persoană cu autoritate a afirmat în mod 
corect, antropologul luteran Philipp Melanchthon (1497-1560) prezintă o perspectivă asupra Tradiţiei care 
izvorăşte, poate, din poziţia luterană curăţată de peniţa întrucâtva polemică a lui Luther. Melanchthon, de 
fapt, susţine că Părinţii Bisericii primare au fost oameni sfinţi şi că, trăind atât de aproape în timp de 
Hristos şi de Apostoli, s-ar putea presupune că scrierile lor exprimă fidel mărturia Scripturii 121 . Deşi ar 
trebui să reţinem această perspectivă mai largă asupra Tradiţiei din cadrul teologiei luterane, nu ar trebui 
ca, din greşeală, să o luăm drept un principiu ce micşorează autoritatea preceptului "doar Scriptura", care 
rămâne perspectiva luterană de bază. 

Poziţia calvină. în scrierile lui Calvin găsim o repudiere clară a autorităţii Tradiţiei bisericeşti şi o la 
fel de evidentă aprobare a ascendenţei absolute a autorităţii Scripturii. în lucrarea Despre necesitatea 
reformării Bisericii, Calvin susţine că tradiţiile ecleziale apusene, cum ar fi postul de carne vinerea şi 
celibatul preoţilor, sunt doar născociri omeneşti, chiar împotriva legii Scripturii: 

Căci unde este incomparabila măreţie a lui Dumnezeu, după ce omul muritor a fost ridicat la o 
asemenea înălţime încât legile lui întrec poruncile veşnice ale lui Dumnezeu? Nu spun că un apostol a 
descris înfrânarea de la carne şi interzicerea căsătoriei drept o învăţătură a diavolilor (I Tim. 4, 1-3). 
Acesta este desigur un lucru rău; dar hula cea mai mare e să-1 pui pe om deasupra lui Dumnezeu 122 . 

Mai departe, în alt eseu, el afirmă că "adevărata religie a fost toată pervertită prin ţinerea poruncilor 

omului" , şi atrage atenţia că prin "avertizări care vin din experienţa comună..., suntem şi mai mult 

întăriţi să nu trecem graniţele Scripturii" . 

Respingerea Tradiţiei de către Calvin este făcută, într-un fel, pe temeiuri hermeneutice. Scriind 
despre Conciliul din Trent, el adresează cuvinte incredibil de dure membrilor conciliului - "acei fii 

degeneraţi şi bastarzi ai Scaunului Romei, adică marea desfrânată..." . El s-a simţit ofensat de pretenţia 
tridentină că Scriptura trebuie interpretată de "sfânta maică Biserica" 126 , argumentând că oricărui "vis de 
babă" i s-ar putea da crezare pe baza autorităţii interpretative a Bisericii. Şi deşi recunoaşte că unele 

tradiţii pot fi de origine apostolică, el afirmă totuşi că altele sunt "nevrednice" de această recunoaştere. 
Astfel, susţine el, a accede la autoritatea Tradiţiei conduce potenţial la aceleaşi abuzuri generate de 
recunoaşterea autorităţii interpretative a Bisericii însăşi. Mai mult, din moment ce autoritatea 
interpretativă a Bisericii derivă adesea din mărturia Tradiţiei, Calvin implicit neagă însăşi autoritatea 
Tradiţiei prin tăgăduirea autorităţii interpretative a Bisericii. 

Contestând autoritatea interpretativă a Bisericii şi autoritatea Tradiţiei, Calvin aduce împotriva lor 
mărturia unică a Scripturii. El pretinde că adevărul Scripturii este evident în Scriptura însăşi, şi că folosul 
hermeneutic al Tradiţiei Bisericii (sau al autorităţii Bisericii în general) este înlocuit de Cuvântul lui 
Dumnezeu, întrucât adevăratul său înţeles este descoperit de Duhul Sfânt: 

. . . [Calvin] a înţeles că originea şi caracterul dumnezeiesc al Scripturii nu depind de vreun certificat 
recunoscut de atestare de la vreo ierarhie bisericească, ci de activitatea Duhului Sfânt care poate singur să 
îl asigure pe credincios că aceste scrieri nu sunt altceva decât Cuvântul lui Dumnezeu. S-a spus astfel că 
Scriptura nu e doar arhiva dumnezeiască păstrată cu grijă, spre consultare la nevoie, pentru a descoperi 
ceea ce Dumnezeu a vorbit cândva profeţilor şi apostolilor, ci şi o rostire imediată a Duhului 129 . 

Pentru Calvin, Duhul Sfânt se află în Scriptură, Cuvântul lui Dumnezeu, şi în creştinul individual 
care, prin lucrarea Duhului, poate, cu darurile minţii sale, să recunoască dreapta interpretare a Scripturii şi 
să se bizuie pe singura ei autoritate şi suficienţă pentru mântuire. 

Ortodoxia şi perspectiva protestantă 

Am subliniat că perspectiva ortodoxă asupra autorităţii Scripturii şi a Tradiţiei se remarcă prin 
canonul teologic al apelului la consensus Patrum şi prin afirmaţia că Biserica Primară a conceput 
Scriptura şi Tradiţia într-o unitate învestită cu autoritate. O astfel de perspectivă este divergentă faţă de 
cele două perspective protestante pe care le-am înfăţişat. în primul rând, pentru că "despărţirea [Tradiţiei] 

Părinţilor de restul vieţii Bisericii este străină de teologia ortodoxă" , nici "So/a Scriptura... [şi nici]... 
Sola Traditio nu au nici un loc în schema teologiei ortodoxe" . Mai mult, întrucât separarea Scripturii de 
Tradiţie este de neconceput în Răsărit, însăşi noţiunea artificială de Scriptură întâlnită în formulările 
luterane şi calvine este străină de perspectiva teologică ortodoxă. 

Biserica Ortodoxă nu are obligaţia de a-şi susţine teologia în conformitate cu afirmaţiile protestante 
că Duhul Sfânt vorbeşte prin Scripturi. Pentru lumea ortodoxă, Sfinţii Părinţi, Tradiţia, Scripturile, 
Biserica însăşi sunt, într-o unitate perfectă, izvoarele adevărului. Un element nu poate fi despărţit de altul, 
şi nici nu poate un singur element să-şi asume autoritatea unică, separat de, şi mai presus de interacţiunea 
sa, ca parte, cu celelalte elemente. Prin urmare, ecleziologia ortodoxă nu poate niciodată să admită că 
lucrarea Duhului Sfânt este concentrată sau prezentă exclusiv într-un singur aspect al Bisericii. Biblia şi 

Tradiţia, sau autoritatea Bisericii sunt, aşa cum a afirmat profesorul Nissiotis, în "unitate absolută" . O 
biserică în afara acestei unităţi nu este Biserică Ortodoxă; Scriptura în afara acestei unităţi nu este 
Scriptura aşa cum o receptează Biserica Ortodoxă. într-adevăr, sola Scriptura, în orice împrejurare, 

este o formulă de neconceput pentru Biserica Ortodoxă. 

Perspectiva romano-catolică 

Perspectiva romano-catolică asupra Scripturii şi Tradiţiei a fost specificată formal în secolul al 
şaisprezecelea. Conciliul din Trent, rezumând modul în care erau receptate Scriptura şi Tradiţia în 

Biserică, recunoaşte dubla lor autoritate: 



Adevăruri şi îndreptare de purtare mântuitoare ... sunt cuprinse în cărţile scrise şi în tradiţiile 
nescrise, care ... au ajuns până la noi, transmise, ca să spunem aşa, din mână în mână. . . Urmând apoi 
exemplele Sfinţilor Părinţi drept-credincioşi, Biserica primeşte şi cinsteşte cu evlavie şi cucernicie toate 
cărţile Vechiului şi Noului Testament, căci unul Dumnezeu este autorul amândurora; de asemenea 
tradiţiile, fie că se referă la credinţă sau la morală, sunt cinstite pentru că au fost dictate fie oral de 
Hristos, fie de Duhul Sfânt, şi păstrate în Biserica catolică prin succesiune neîntreruptă 133 . 

Referitor la Scriptură şi Tradiţie în Biserica Romană contemporană, Yves Congar afirmă că 
"iconomia, care exprimă voia lui Dumnezeu, include atât Tradiţia cât şi Scriptura..." . El subliniază de 
asemenea că adevărul creştin este transmis "prin mijlocirea Tradiţiei [,] acea ... metodă de comunicare ... 

cea mai esenţială pentru Biserică" , şi că dacă Scriptura nu ne-ar fi fost cunoscută, Tradiţia "ar fi fost de 
ajuns dacă ar fi existat doar ea" 136 . 

în continuare, cardinalul Congar face o deosebire funcţională între Scriptură şi Tradiţie. El compară 
rolul Scripturii în Biserică cu "acela jucat în păstrarea monumentelor antice de ceea ce se numeşte 
mărturie: testis, tertius, un al treilea element care rămâne fix şi serveşte la măsurarea dezvoltării celorlalte 
... [elemente]" . Biserica, aşadar, "îşi verifică şi îşi dovedeşte învăţătura prin Scriptură" . In mod 
similar, afirmă Congar, Tradiţia eclezială interpretează Scriptura. Şi în vreme ce "Tradiţia învăluie şi 
transcende Scriptura" , cele două sunt legate în întregime. 

Nu ar trebui să se presupună că în viziunea romano-catolică Scriptura şi Tradiţia constituie, în 
unitatea lor, autoritatea reală a acestei Biserici. înţelegem întrucâtva ce înseamnă autoritate eclezială în 
vestita declaraţie a Fericitului Augustin că "din partea mea, nu ar trebui să cred Evanghelia decât ca fiind 
motivată de autoritatea Bisericii Soborniceşti [sublinierea noastră]" . El nu apelează la consensus 
Patrum sau la Sfânta Tradiţie, ci la "auctoritas [autoritatea]" 141 Bisericii. Şi se pare că apelează la o 
autoritate mai generală. Această autoritate generală a ajuns să fie interpretată în Biserica Romano- 
Catolică drept magisterium - autoritatea de învăţătură a Bisericii. Prin această autoritate se decid pro- 

blemele ecleziale. Aşa cum "Tradiţia învăluie şi transcende Scriptura" , tot astfel magisterium cuprinde 
atât Scriptura cât şi Tradiţia, devenind criteriul final al adevărului "cu referire la Scriptură şi Tradiţie" 143 . 

Trebuie, aşadar, să înţelegem Scriptura şi Tradiţia în gândirea romano-catolică ca fiind două canale 
ale autorităţii care se varsă în mai marele magisterium al Bisericii. Relaţia lor este corect înţeleasă doar în 
lumina autorităţii de învăţătură a Bisericii. Şi autoritatea de învăţătură a Bisericii poate fi corect înţeleasă 
doar aşa cum este înţeleasă papalitatea. Urmând doctrina lui John Henry Newman (1801-1890) despre 
Tradiţie, Giinter Biemer susţine că 

. . . [Nici] o altă autoritate nu există cu excepţia aceleia a infailibilului magisterium. Doar prin acest 
dar al infailibilităţii Bisericii se poate justifica, în ultimă instanţă, transmiterea învăţăturii din generaţie în 
generaţie, prin mijlocirea tradiţiei 144 . 

Observând că, în scrierile sale din tinereţe, cardinalul Newman a făcut deosebirea între conceptele 
de infailibilitate a Papei şi infailibilitate a Bisericii, Biemer susţine că aceste două concepte sunt de fapt 
"legate în mod esenţial" 145 şi că "infailibilitatea papei semnalează locul unde infailibilitatea Bisericii este 
întrupată" 146 . 

Autoritatea Bisericii, aşa cum este ea manifestată în infailibilitatea Papei, introduce o perspectivă 
asupra Scripturii şi Tradiţiei care este exclusiv romano-catolică. Papalitatea vine să reprezinte autoritatea 
virtuală a însăşi Scripturii şi Tradiţiei. Prin urmare, Papa Pius al IX-lea (1792-1878), într-o scrisoare către 
Arhiepiscopul de Cologne (datată la 28 octombrie 1870), susţine că definirea unei dogme de către Papă 
este în ea însăşi o dovadă suficientă pentru tot ceea ce este întemeiat în Scriptură şi Tradiţie . Pe scurt, 
însăşi autoritatea papalităţii mărturiseşte adevărul Scripturii şi al Tradiţiei. Acest magisterium al 
papalităţii este de fapt dincolo de mărturia oferită de consensus Patrum (Tradiţia, aşa cum am definit-o 
noi în parte) şi de limitele Scripturii. După declaraţia răsunătoare a Papei Pius al IX-lea, "La Traditione 
sono io" [Tradiţia sunt eu]" , papalitatea devine o tradiţie deasupra şi dincolo de cuvânt, aşa cum l-am 
înţeles noi, mergând dincolo de unitatea tridentină a Scripturii şi a Tradiţiei şi vorbind de o mai mare 
autoritate, magisterium-ul suprem. 

Ar fi o greşeală să ne oprim aici în consideraţiile noastre referitoare la perspectiva romano-catolică 
asupra Scripturii şi Tradiţiei. Am sugerat că poziţia romano-catolică cuprinde patru elemente: mai întâi, 
declaraţia de la Trent referitoare la unitatea Scripturii şi a Tradiţiei; în al doilea rând, distincţia dintre 
Scriptură şi Tradiţie la nivel funcţional, în care Tradiţia dobândeşte ascendenţă faţă de Scriptură; în al 
treilea rând, autoritatea magisterium-vlui care se ridică deasupra autorităţii Tradiţiei şi Scripturii; şi în 
ultimul rând, întruchiparea magisterium-ulm în Papalitate. Totuşi, perspectiva formată de aceste patru 
elemente este adesea disputată în gândirea contemporană romano-catolică. Chiar al doilea Conciliu de la 
Vatican, de exemplu, (printr-un vot majoritar de două treimi, la 20 noiembrie 1962), nu a reuşit să adopte 
formula tridentină a Scripturii şi Tradiţiei ca "două izvoare ale revelaţiei" 149 . în plus, Josef Ruprecht 
Geiselmann de la Universitatea din Tiibingen a sugerat că, la o analiză finală, Tradiţia nu cuprinde 
Scriptura, dar Tradiţia toată are cel puţin o bază scripturistică implicită 150 . în sfârşit, nu e nevoie să 
expunem amănunţit mişcările populare împotriva infailibilităţii papale (şi apelul concomitent la 
autoritatea conciliară sau episcopală) care macină Biserica Romană modernă. Lăsând la o parte aceste 
replici din urmă, perspectiva romano-catolică, aşa cum am prezentat-o noi, încă predomină ca atitudine 
consensuală în această Biserică. Astfel, noţiunea lui Congar despre Tradiţie, aşa cum am prezentat-o mai 
sus, este astăzi în mare măsură perspectiva savantă standard în catolicism. 

Ortodoxia şi perspectiva romano-catolică 

în capitolele următoare vom vedea că pentru ortodocşi, Scriptura şi Tradiţia, aşa cum există ele într- 
o anume unitate pnevmatică, nu pot fi opuse sau subsumate de o noţiune mai amplă a autorităţii ecleziale, 
cum este magisterium-ul în concepţia romano-catolică. Aşa cum observă o persoană cu autoritate în 
domeniu, spiritul creştin al Răsăritului a fost dintotdeauna, "mai speculativ, mai mistic şi mai pasiv" 151 , în 
vreme ce acela al Apusului a fost "activ, pragmatic, legal [şi] politic" 152 . în consecinţă, e de neconceput în 
Răsărit să se separe elementele autorităţii Bisericii (aşa cum am subliniat în discuţia noastră despre 
obiecţiile ortodoxe la dihotomizarea protestantă a Scripturii şi a Tradiţiei în entităţi separate 153 ), şi e şi 
mai puţin probabil să se conceapă existenţa unei autorităţi supreme deasupra Tradiţiei şi Scripturii, altfel 
decât într-un mod complet mistic. Un concept al autorităţii care ar putea da naştere, fără rezerve atente, la 
"sloganuri polemice, precum «Biserica e înaintea Bibliei»" sau care prevede un magisterium personal, 
este pur şi simplu prea asemănător unui aranjament bazat pe lege, pentru a fi acceptat în Biserica 
Răsăriteană. 

Prin urmare, trebuie sa avem grijă să nu atribuim Bisericii Răsăritene un presupus acord cu Biserica 
Romano-Catolică asupra Scripturii şi Tradiţiei, aşa cum obişnuiesc să o facă articolele din enciclopedii şi 
ecumeniştii necunoscători ai problemei. Este absurd să presupunem că, întrucât Bisericile Răsăriteană şi 
Apuseană au moştenit de la Biserica Primară o credinţă comună în Scriptură şi Tradiţie ca surse unite de 
autoritate, ele au primit această credinţă în acelaşi mod. Cu asemenea presupuneri, am susţinut noi, 
"persistă un concept vag şi adesea slab articulat al dezvoltării paralele, aparent necompromis de propria sa 
insuficienţă" 155 . Paralelismul, în mod sigur, ascunde cazurile de dezvoltare divergentă şi maschează în 
egală măsură distincţiile subtile care alcătuiesc divergenţele dintre tradiţiile teologice ortodoxă şi romano- 
catolică. 

Trebuie doar să subliniem dezvoltarea magisterium-ulm papal ca un caz de evoluţie divergentă a 
Bisericilor Răsăriteană şi Apuseană. Unitatea Scripturii şi a Tradiţiei în Ortodoxie a evoluat spre o 
afirmare a celor două elemente aşa cum au mărturisit şi au întruchipat ele autoritatea mistică a Bisericii, 
în catolicismul roman, unitatea Scripturii şi a Tradiţiei s-a dezvoltat în strânsă legătură cu puterea papa- 
lităţii. Scriptura şi Tradiţia au fost astfel schimbate în Biserica Latină, prin aceea că ele nu mai 
întruchipau autoritatea eclezială, ci au devenit elemente juxtapuse acelei autorităţi. Unitatea Scripturii şi a 
Tradiţiei a ajuns să slujească doctrinei papale, concepută drept autoritate politică, o "idee a supremaţiei 
jurisdicţionale" , aşa cum scrie un autor. în Răsărit, o astfel de autoritate este necunoscută, exceptând 
cazul când are un înţeles exterior . Dar adevărata autoritate, acţiunea Duhului Sfânt aşa cum a fost ea 
dovedită în revelaţia unită a Scripturii şi a Tradiţiei, este întru totul mistică. Astfel, cu mare chibzuinţă 
(din moment ce punctul lui de vedere poate fi înţeles greşit), am putea cita afirmaţia lui Josef Lukl 
Hromâdka (1889-1969) care spune că: "Nici măcar Hristos nu ar trebui înţeles şi privit ca o autoritate faţă 
de care Biserica este subordonată" (în mod juridic - n. ed.). Principalele nemulţumiri ale ortodocşilor 
faţă de perspectiva romano-catolică asupra unităţii Scripturii şi a Tradiţiei ţin de duhul în care această 

unitate ajunge în Biserica Romană. în înţelesul cel mai strict, nu există paralele fundamentale între 
perspectivele Bisericii Ortodoxe şi cele ale latinilor; căci aceştia din urmă receptează Scriptura într-o 
inter-legătură formulată în termeni de lege, pe când primii o primesc într-o unitate mistică inefabilă. 

Capitolul 4 
SCRIPTURA ŞI TRADIŢIA ÎN ORTODOXIE 

Să trecem acum la problema autorităţii Scripturii şi a Tradiţiei în gândirea teologică ortodoxă 
răsăriteană contemporană. Am subliniat în repetate rânduri că teologii ortodocşi consideră că autoritatea 
bisericească încorporează atât Scriptura cât şi Tradiţia şi recurg la mărturia patristică pentru a susţine 
această perspectivă. Am făcut de asemenea observaţia că această perspectivă, singură, nu abordează 
chestiunile importante privitoare la relaţia dintre Scriptură şi Tradiţie şi la poziţia precisă asupra 
autorităţii comune a Scripturii şi a Tradiţiei care poate fi dedusă din consensul patristic. Aceste chestiuni 
din urmă constituie substanţa capitolului de faţă. 

Care este - ne întrebăm - poziţia ortodoxă precisă asupra unităţii Scripturii şi a Tradiţiei aşa cum 
încadrează ele autoritatea Bisericii? Am putea presupune, din natura consensuală a perspectivei din care 
abordează subiectul cercetătorii ortodocşi, că gândirea modernă ortodoxă ar oferi o singură poziţie printr- 
un acord reciproc asupra autorităţii Scripturii şi a Tradiţiei. La urma urmei, din moment ce canonul 
ortodox al teologiei este întotdeauna standardul de credinţă mărturisit de consensul Părinţilor, ar părea 
rezonabil să întâlnim aceeaşi unanimitate în gândire printre teologii ortodocşi. Din păcate, nu aşa stau 
lucrurile. După cum am precizat în capitolul anterior, o mare parte a teologiei ortodoxe contemporane este 
influenţată de consideraţiuni care se potrivesc mai mult perspectivelor teologice apusene. Invocarea unor 
modele de gândire străine prin natură viciază orice consens în opinii, care altfel ar fi putut caracteriza 
poziţia ortodoxă. Acest obstacol în calea consideraţiunilor noastre referitoare la poziţia ortodoxă asupra 
Scripturii şi Tradiţiei este unul pe care trebuie să îl semnalăm înainte de a începe prezentarea pe scurt, 
individuală, a teologilor contemporani. 

Există astăzi două şcoli de teologie în Ortodoxie. Pe prima am numit-o şcoala teologiei 
"adaptaţionale" sau "acomodaţionale", puternic influenţată de problematica teologiei din Apus. Cealaltă 
este şcoala ideală, clasică sau tradiţională, de la care ne putem aştepta la acelaşi ton consensual implicit în 
respectul şi aprecierea ortodocşilor pentru consensus Patrum. 

într-un eseu foarte provocator, Christos Yannaras (pe care, de altfel, l-am putea considera un 
prizonier al mai multor noţiuni străine de Ortodoxia adevărată) a afirmat că prima şcoală îşi are originea 
în scolasticismul apusean şi reprezintă o influenţă care a intrat în teologia greacă de astăzi odată cu 
înfiinţarea, în secolul al nouăsprezecelea 159 , a facultăţilor teologice după model german, după eliberarea 
Greciei de sub ocupaţia turcă. Această observaţie este corectă. în general, efectul acestei influenţe asupra 
gândirii ortodoxe a fost foarte mare şi asemenea influenţe au făcut incursiuni apatice şi regretabile în 
domeniul teologiei ortodoxe clasice. 

Şcoala clasică de teologie ortodoxă, cea de-a doua tradiţie teologică pe care am menţionat-o, liberă 
de influenţa teologiei sistematice apusene, este o tradiţie unică, aflată doar în Răsăritul creştin. Aşa cum 
remarcă Yannaras: 

. . . [în] Biserica şi tradiţia Ortodoxă, teologia are un înţeles foarte diferit de cel pe care noi [în Apus, 
adică] i-1 dăm astăzi. Ea este un dar de la Dumnezeu, roadă curăţiei lăuntrice a vieţii duhovniceşti 
creştine. Teologia este identificată cu vederea lui Dumnezeu, cu vederea imediată a Dumnezeului 
personal, cu experienţa personală a transfigurării creaţiei prin harul necreat. ... Teologia exprimă 
experienţa mântuirii 160 . 

Prin urmare, o poziţie ortodoxă asupra oricărei probleme teologice, în termenii acestei teologii 
ortodoxe ideale, este mistică, este legată de experienţa mistică a mântuirii şi astfel în strânsă legătură cu o 
experienţă spirituală comună despre care vom susţine mai târziu că este izvorul consensului patristic. 
Teologia ortodoxă tradiţională, prin însăşi natura sa, mărturiseşte o unanimitate de gândire. Diversitatea 
poziţiilor pe care le întâlnim în gândirea teologică ortodoxă contemporană provine din importarea, în 
ortodoxie, a influenţei apusene. 

Problema cu care ne confruntăm în cazul teologiei ortodoxe adaptaţionale are ramificaţii mai mari 
decât simpla influenţă a ideilor apusene asupra gândirii ortodoxe. Ortodocşii îmbrăţişează adesea total 
problematica teologică apuseană. Lucrul acesta trebuie înţeles pe plan psihologic. Mai ales în Grecia, 
după trei sute de ani de stăpânire turcă, teologii ortodocşi nu erau pregătiţi pentru întâlnirea cu mediul 
teologic al lumii apusene. Problemele care preocupau romano-catolicismul şi protestantismul erau pur şi 
simplu necunoscute în lumea ortodoxă, care nu avea nici o noţiune de teologie modernă, raţionalistă, 
sistematică, după înţelesul apusean. De aceea, aşa cum scrie Alexander Kalomiros, mulţi teologi erau 
cuprinşi de un "sentiment de inferioritate şi dezorientare, 

[stând] extaziaţi de admiraţie în faţa complexităţii argumentelor colegilor lor din Apus" 161 . 

Răspunsul evident al teologilor a fost defensiv: să facă o apologie ortodoxă în faţa problemelor 
teologice apusene pe care abia le întâlniseră. 

Yannaras prezintă în continuare efectul acestei preocupări defensive a teologiei ortodoxe faţă de 
problematica teologiei occidentale. 

. . . [Clerul] de rând şi poporul [din vremea eliberării Greciei] , deşi au rămas ataşaţi de tradiţiile lor, 
nu erau îndeajuns de învăţaţi ca să se măsoare cu intelectualii de aflaţi sub influenţa Apusului. [Teologia 
greacă ortodoxă s-a despărţit] ... de viaţa şi spiritualitatea Bisericii [Ortodoxe] 162 . 

Pe măsură ce aceasta s-a întâmplat, adevărata teologie ortodoxă, acea teologie care "exprimă 
experienţa Bisericii" 163 , s-a diminuat. Teologii ortodocşi, prin urmare, s-au maturizat într-o atmosferă 
teologică străină de gândirea clasică ortodoxă; au devenit atât de influenţaţi de valul gândirii apusene 
încât au ajuns adesea să înţeleagă greşit sau chiar să respingă însăşi teologia ortodoxă . Aşadar, efectul 
confruntărilor timpurii cu teologia apuseană, după eliberarea grecilor, persistă pregnant în teologia greacă 
modernă. în plus, efectul acesta nu se limitează la teologia greacă. Alte biserici ortodoxe naţionale, deşi, 
poate, din motive şi cu predilecţii psihologice diferite de cele ale grecilor, fac dovada aceleiaşi înţelegeri 
limitate a gândirii ortodoxe tradiţionale şi sunt la fel de captivate de perspectivele teologice apusene. 

Consideraţiile noastre despre starea teologiei ortodoxe contemporane au o legătură directă cu 
următoarea trecere în revistă a poziţiilor teologice ortodoxe referitoare la autoritatea bisericească a 
Scripturii şi a Tradiţiei. Aşa cum vom vedea mai departe, cel puţin în scrierile câtorva teologi prezentaţi, 
un efort hotărât de a reconcilia Scriptura şi Tradiţia stă la baza formulării unei poziţii ortodoxe asupra 
autorităţii lor comune. Noi afirmăm că astfel de formulări sunt de fapt replici adresate părerilor apusene 
referitoare la Scriptură şi Tradiţie. 

La alţi teologi prezentaţi vom vedea un accent mai mic pus pe reconcilierea Scripturii şi a Tradiţiei; 
adică o mai puţină preocupare pentru ipotezele apusene. Mai degrabă, vom vedea o mai mare preocupare 
pentru motivele pentru care Părinţii au văzut Scriptura şi Tradiţia în unire. Şi acesta ni se pare un lucru 
mai reprezentativ pentru teologia ortodoxă pură. Scopul este să se stabilească o poziţie care se dezvoltă 
din înseşi scrierile Părinţilor 165 . Astfel, a înţelege de ce Scriptura şi Tradiţia sunt surse comune de 
autoritate nu înseamnă a discuta cele două surse în termenii diferitelor relaţii teoretice, ci a înţelege cum 
Părinţii înşişi au înţeles relaţia dintre Scriptură şi Tradiţie. De fapt, un teolog ortodox încearcă să găsească 
"mintea Părinţilor", şi prin aceasta să înţeleagă relaţia dintre concepte. A recunoaşte o perspectivă 
patristică şi apoi a încerca să o justifici este un lucru străin de ortodoxie. în adevărata tradiţie teologică 
ortodoxă, o poziţie se naşte din consensul Părinţilor: ea se manifestă ca o expresie a "minţii" lor comune. 

în capitolul următor vom dezvolta noţiunea unei "minţi" patristice şi vom oferi o poziţie teologică 
asupra autorităţii Scripturii şi a Tradiţiei care, simţim noi, se naşte din consensus Patrum. Prezentarea pe 
scurt de mai jos a poziţiilor formulate de diferiţi teologi ortodocşi serveşte drept prefaţă la materialul 
pentru capitolul următor şi constituie un fel de încununare a capitolelor anterioare. E necesar ca pre- 
zentările să fie scurte, extrase din afirmaţii sumare ale fiecărui teolog despre Scriptură şi Tradiţie. Intenţia 
a fost să nu facem o expunere în detaliu a poziţiei nici unuia dintre teologi. Rezumatele trebuie să fie 
percepute în termenii perspectivelor, atât răsăriteană cât şi apuseană, la care am făcut referire; în lumina 
naturii teologiei ortodoxe moderne aşa cum am deosebit-o noi; şi, aşa cum am consemnat, în vederea 
încadrării argumentelor pe care le vom prezenta în capitolul următor. 

Arhimandritul Eusebius Stephanou 

într-o lucrare scurtă, cu caracter general, despre Biserica Ortodoxă, părintele Stephanou explică 
modul în care înţelege el relaţia dintre Scriptură şi Tradiţie. El concepe Tradiţia "ca având un înţeles 
dublu, adică unul larg şi unul restrâns: tradiţia exterioară şi respectiv tradiţia interioară" . "Tradiţia 
interioară", susţine părintele Stephanou, nu este nimic altceva decât "experienţa Bisericii în comuniune a 
mântuirii în continuitate istorică neîntreruptă de la Pogorârea Duhului Sfânt până în prezent" 167 , într- 
adevăr "trăirea reală în inima Scripturii, anume că «Hristos a murit, a înviat şi va veni din nou»" 168 . 
Astfel, "tradiţia interioară" este "legată de Scriptură" 169 . Acest sens al Tradiţiei, scrie el, 

nu este atât de mult faptul şi procesul de a transmite sau de a lăsa moştenire Scriptura, cât este 

însăşi Credinţa, aşa cum a fost ea propovăduită de Apostoli, aşa cum a fost trăită de Biserica istorică şi 

transmisă ca moştenire de la o generaţie la alta 170 . 

Părintele Stephanou descrie "tradiţia exterioară" ca fiind "acumularea dezvoltării formelor şi a 
expresiilor exterioare pe care cinstirea şi disciplina generală din viaţa Bisericii le-au luat în decursul 
timpului" 171 , "practicile liturgice, întrebuinţările, formele, obiceiurile" 172 Bisericii. "Tradiţiile exterioare" 
cuprind "faptele" şi "procesele" prin care el caracterizează Scriptura ca fiind lăsată moştenire. Aceste 
"tradiţii exterioare", aşadar, nu au atributele fixe ale "tradiţiilor interioare" şi ale Scripturii (adică 

"neschimbătoare de-a lungul istoriei" ), dar "pot fi supuse unor schimbări diferite în sensul creşterii şi al 
evoluţiei de la o perioadă la alta ..." 174 . Tradiţiilor exterioare, susţine părintele Stephanou, le aparţin 
scrierile Părinţilor, Crezurile şi Hotărârile Sinoadelor, care sunt "articulări" 175 ale "tradiţiilor interioare", 
reprezentând "etape ale verbalizării a ceea ce Biserica posedă «în taină» [aparent se face referire la 
Sfântul Vasile]" 176 . 

Părintele Stephanou stabileşte apoi o relaţie între Scriptură şi Tradiţie. Tradiţia, în natura ei dublă 

("interioară" şi "exterioară"), este văzută de el ca "viaţa Bisericii" . Ea este întreaga experienţă a 
mântuirii aşa cum o primeşte Biserica şi este astfel izvorul Scripturii. Dar ca izvor al Scripturii, Tradiţia 

nu este separată de Scriptură şi în nici un caz nu este anterioară ei ; Scriptura este doar "Tradiţia 
înregistrată" . Astfel, aşa cum Tradiţia nu poate fi separată de viaţa ei (Biserica), nici Scriptura nu poate 
fi despărţită de Biserică. De fapt doar în Biserică - susţine părintele Stephanou - poate Scriptura să ducă 
la mântuire . 

în final, în termenii Scripturii şi ai Tradiţiei cum sunt ei corect înţeleşi în inseparabilitatea lor de 
Biserică, părintele Stephanou atribuie fiecăruia o funcţie eclezială. El consideră că Scriptura "înnoieşte . . . 
taina mântuirii" în credincioşi "drept Kerygma " . Tradiţia, pe de altă parte, trebuie să fie percepută "ca 

o realitate înrădăcinată în . . . koinonia" , experienţa comună a credincioşilor creştini, mai ales aşa cum 
se manifestă ea în Euharistie. în această Koivcovia Tradiţia îl asigură pe credincios că taina mântuirii este 

transmisă fidel şi eficace, atât în "caracterul continuităţii istorice" ~ cât şi în "conştiinţa inimii" . 

Felul în care părintele Stephanou tratează Scriptura şi Tradiţia face apel în mod sigur la perspectiva 
patristică despre care noi am susţinut că este un ghid de lucru pentru teologul ortodox. Totuşi, considerăm 
că deosebirea pe care el o face între o Tradiţie "exterioară" şi una "interioară" este o clasificare 
regretabilă şi inutilă care pare să despartă formele exterioare ale cultului ("tradiţiile exterioare") de 
izvoarele din care ele se nasc ("tradiţia interioară" şi Scriptura). Această distincţie este nepotrivită, într-o 
oarecare măsură, cu perspectiva ortodoxă asupra unităţii desăvârşite a Scripturii şi a Tradiţiei. Ea separă 
tradiţia exterioară a Bisericii (probabil datorită variabilităţii acelor forme exterioare de-a lungul istoriei), 
reducând asemenea tradiţii la un rol secundar în mărturia Bisericii. De fapt, aşa cum afirmă 
protoprezbiterul Mihail Pomazansky (1888-1988) - un teolog ortodox strălucit, un adevărat tradiţionalist 
- formele exterioare ale Bisericii pot fi văzute ca fiind ele însele în esenţă imutabile, în aceea că formele 
lor finale au fost dintotdeauna prezente în dezvoltarea lor istorică, "aşa cum în organismul embrionic al 

io; 

unei fiinţe vii se află deja ascunsă forma sa viitoare" . Astfel, toate trăsăturile Tradiţiei Bisericii 
constituie un adevăr imutabil, la fel de mare ca şi cel al Scripturii. în opinia noastră, o astfel de formulare 
este mai de dorit decât cea oferită de Părintele Stephanou, a cărui abordare nu este într-atât de "incorectă" 
pe cât este de incompletă. 

Frank Gavin 

Opera cuprinzătoare a profesorului Frank Gavin despre gândirea ortodoxă "contemporană" greacă a 
fost o sursă citată în mod obişnuit, timp de mai multe decenii, în consideraţiuni asupra Bisericii 
Răsăritene. Gavin dedică aproximativ 12 pagini de carte modului în care înţelege el Scriptura şi Tradiţia 
în Biserica Ortodoxă, într-o prezentare clară şi uşor de citit, deşi poate prea academică. El îşi începe 
comentariile prin a arăta că Biserica Ortodoxă se consideră pe Sine însăşi singura Biserică adevărată, 
întrucât Biserica Romană a căzut în schismă şi erezie, iar bisericile protestante stau în afara Bisericii 
Catolice. în calitate de Biserică Adevărată, Biserica Ortodoxă pretinde a fi "înzestrată de întemeietorul ei 
[adică Iisus Hristos] cu însuşirea infailibilă de a «învăţa drept cuvântul adevărului»" , prin aceasta 

"stabilind canonul Sfintei Scripturi, sub îndrumarea Duhului Sfânt" . Pe scurt, pare să sugereze Gavin, 
trebuie să începem cu o înţelegere a noţiunii ortodoxe răsăritene a autorităţii Bisericii: o autoritate care 
are aceleaşi atribute infailibile ca şi Scriptura însăşi. 

Profesorul Gavin scrie apoi despre natura Scripturilor din perspectiva ortodocşilor. Scriptura, spune 
el, este inspirată de Duhul Sfânt. Natura inspiraţiei implică participarea a şase elemente, identificate de el 
ca fiind: 

(a) Iluminarea scriitorului de către Duhul Sfânt, cu scopul de a (b) împărtăşi adevăruri religioase 
sau etice, (c) care nu pot fi descoperite prin facultăţile omeneşti obişnuite, (d) împreună cu harul potrivit 
pentru a aşterne aceste adevăruri în scris, şi (e) păzirea de eroare şi greşeală în probleme fundamentale şi 
importante, (f) cu respectarea cuvenită a individualităţii şi exerciţiul deplin al facultăţilor umane 18 8 . 

Prezenţa acestor elemente, recunoaşterea inspiraţiei autentice a oricărei scrieri, este determinată de 
"standardul învăţăturilor Bisericii" 189 , care, la rândul său, este "singurul test adecvat pentru... interpretarea 
[Scripturii]" 190 . 

Să medităm acum asupra Tradiţiei aşa cum se încadrează ea în această schemă. Tradiţia, ca şi 
Scriptura, observă Gavin, intră în credinţa creştină din recunoaşterea autenticităţii ei de către Biserica 
Universală: 

Când s-a făcut mai întâi o formulare [a tradiţiei învăţăturii Bisericii], aceasta a fost ca o mărturie 
colectivă a minţii Bisericii şi ca o dovadă a credinţei comune a comunităţilor de creştini împrăştiaţi în 
diferite locuri 191 . 

Şi Tradiţia pe care Biserica o consfinţeşte şi o acceptă împărtăşeşte cu Scriptura aceleaşi atribute (în 
afara celor aplicabile cuvântului scris) enumerate de Gavin ca indicatoare ale inspiraţiei. Aceasta pentru 

că "Scriptura şi Tradiţia sunt una ca origine, întrucât Duhul Sfânt este Autorul amândurora" . 

Dacă Scriptura şi Tradiţia au o singură sursă în Duhul Sfânt, totuşi ele au funcţii separate în 
Biserică. Gavin caracterizează aceste două funcţii după cum urmează: "Aşa cum Tradiţia este esenţială 
pentru corecta interpretare a Scrierii Sfinte, tot astfel Scrierea Sfântă este esenţială ca şi criteriu potrivit 

pentru a determina valoarea şi importanţa oricărei Tradiţii specifice" . Subliniind aceste două funcţii, 
Gavin ne întoarce la punctul esenţial al discuţiei sale: autoritatea Bisericii. Scriptura şi Tradiţia au funcţii 
separate în Biserică pentru că aşa hotărăşte Biserica. Dar, similar, ele sunt "una în esenţă" 194 , nu doar 
pentru că sunt (altfel decât funcţional) inseparabile, ci pentru că ele nu pot fi desprinse de Biserica însăşi. 
Afirmaţia profesorului Gavin despre poziţia ortodoxă referitoare la Scriptură şi Tradiţie ni se pare 
articulată. Totuşi el nu poate primi personal întreaga apreciere pentru aceasta, întrucât discuţia lui este în 
principal un amestec din scrierile teologilor ortodocşi contemporani. De asemenea, el nu este întru totul 
responsabil pentru nici una din greşelile pe care le-am putea întâlni. Oricum, lui i se datorează privirea de 
ansamblu şi aranjarea ideilor; şi precum nu l-am putea învinui pe un zidar pentru calitatea cărămizilor pe 
care le pune, ci pentru conturul structurii finale pe care o construieşte, tot astfel nu trebuie să îl socotim pe 
Gavin răspunzător pentru imaginea finală care reiese din prezentarea sa. Astfel, am putea face nişte 
observaţii asupra accentului foarte mare pe care Gavin îl pune pe separarea autorităţii bisericeşti de 
Scriptură şi Tradiţie. în capitolul al treilea am remarcat faptul că obiecţia ortodoxă la magisterium, sau 
autoritatea de învăţătură a Bisericii, în teologia romano-catolică, se bazează pe o înţelegere ortodoxă a 
naturii întru totul mistice a oricărei autorităţi deasupra Scripturii şi a Tradiţiei, şi o atitudine rezervată faţă 

de orice înţelegere mecanică a unei formule în care "«Biserica trece înaintea Bibliei»" 195 . Pentru 
ortodocşi, Scriptura şi Tradiţia sunt autoritatea Bisericii mistice. Şi deşi Gavin urmăreşte fidel perspectiva 
patristică asupra unităţii Scripturii şi a Tradiţiei, tonul în care vorbeşte despre relaţia ei cu Biserica este 
supus aceloraşi excepţii critice aplicabile ideii latine de magisterium. Ii lipseşte o anumită înţelegere a 
legăturii fireşti, duhovniceşti, dintre Scriptură şi Tradiţie. 



Părintele Serghei Bulgakov 

în The Orthodox Church, sub titlul "Biserica drept Tradiţie", părintele Serghei Bulgakov dezvoltă 
viziunea sa complexă asupra autorităţii Scripturii şi Tradiţiei în Biserica Răsăritului . Poziţia sa, aşa 
cum sugerează titlul capitolului, este înrădăcinată într-o înţelegere ecleziologică a Scripturii şi a Tradiţiei. 
El identifică în mod corect Scriptura şi Tradiţia cu "viaţa Bisericii, [care] deşi este tainică şi ascunsă, . . . 

are un logos, o doctrină şi un mesaj" . In acelaşi timp, el îi urmează pe Sfinţii Părinţi şi pledează pentru 
un simţ al Tradiţiei care cuprinde atât ceea ce definim noi prin Tradiţie (practici liturgice, mărturia 
patristică, Hotărârile Sinoadelor, etc, pe care le vom numi "Tradiţia manifestă"), cât şi Scriptura însăşi, 
care este "memoria vie a Bisericii" . Această Tradiţie nu este separată în nici un fel de "doctrină şi . . . 
mesaj" 199 , întrucât este expresia acestor elemente, manifestarea lor vie: 

. . . [Tradiţia] este o putere vie inerentă într-un organism viu. în fluxul vieţii sale ea poartă trecutul 
în toate formele lui astfel încât tot trecutul este cuprins în prezent şi este prezentul. Unitatea şi 
continuitatea tradiţiei [cu Scriptura şi conceptul nostru de lucru asupra Tradiţiei] provin din faptul că 
Biserica este identică întotdeauna cu ea însăşi 200 . 

Modul în care acest scriitor înţelege Tradiţia este problematic şi trebuie să fie înţeles cu grijă. (într- 
adevăr, teologia părintelui Bulgakov este, aşa cum recunosc majoritatea teologilor ortodocşi 
contemporani, plină de erori foarte grave. Nici măcar nu sugerăm aici ca lucrările sale să fie consultate de 
gânditori ortodocşi ca şi cum ar avea o anumită autoritate în domeniu. în măsura în care le folosim, în 
scopuri comparative, o facem cu precauţie. Recomandăm cititorului aceeaşi precauţie şi grijă cu care 
tratăm noi opera părintelui Bulgakov.) Nu este clar că părintele Bulgakov nu concepe o autoritate 
separată a Tradiţiei sau a Bisericii din care Scriptura şi Tradiţia manifestă îşi primesc autoritatea; dar 
vom presupune că el se referă la un sens al tradiţiei care este în unire absolută cu aceste două elemente, 

care este "puterea lor vie" . Această putere vie este, susţine el, viaţa Bisericii tainice, ascunse. Astfel, a 
vorbi despre Tradiţie, aşa cum o concepe părintele Bulgakov, înseamnă a vorbi despre Biserică. Şi a vorbi 
despre Scriptură şi Tradiţia manifestă înseamnă a vorbi despre modurile în care Tradiţia (sau viaţa 
Bisericii) este revelată. Acest principiu de bază trebuie înţeles înainte ca distincţiile pe care părintele 
Bulgakov le face între Scriptură şi Tradiţia manifestă să poată fi corect precizate. 

Abordând direct Scriptura şi Tradiţia manifestă, părintele Bulgakov afirmă, în conformitate cu 
gândirea ortodoxă clasică, natura lor identică în relaţia cu Biserica: 

Scriptura şi Tradiţia aparţin vieţii celei unice a Bisericii însufleţite de acelaşi Duh Sfânt care 
lucrează în Biserică, manifestându-se în Tradiţie şi inspirându-i pe scriitorii sfinţi. . . . Scriptura şi Tradiţia 
trebuie înţelese nu ca fiind opuse una alteia, ci ca fiind unite. . . 202 

Oricum, el exprimă clar ideea că Scriptura ocupă o poziţie aparte în Tradiţia vie a Bisericii. în 

vreme ce "natura inspirată a Scripturii poate fi garantată doar de Bisericăf,] adică de Tradiţie" , 
"unicitatea [Scripturii] nu este micşorată prin aceasta" 204 . De fapt, Scriptura şi Tradiţia trăiesc viaţa 
Bisericii în moduri diferite: "Germenele găsit în Scriptură este sămânţa; Tradiţia este recolta care răzbate 
prin solul istoriei umane" . Această distincţie nu este în întregime patristică şi poate duce la greşeli 
grave şi neînţelegeri, dacă este continuată în mod incorect. 

Am discutat foarte sumar modul în care părintele Serghei Bulgakov tratează Scriptura şi Tradiţia în 
Biserica Ortodoxă. Comentariile noastre nu ar putea sugera nici pe departe complexitatea şi amploarea 
argumentelor sale. Oricum, ceea ce am prezentat lămureşte cadrul în care el operează. Bulgakov nu 
începe prin a pretinde să rezolve opoziţia dintre Scriptură şi Tradiţie, ci mai degrabă prin a insista că "în 

realitate nu există o astfel de opoziţie" 206 . Din fericire, prin urmare, premiza sa de bază derivă nu dintr-o 
presupusă dihotomie a autorităţii bisericeşti în ceea ce priveşte Scriptura şi Tradiţia, ci dintr-o 

presupunere că autoritatea bisericească este "tainică şi ascunsă" şi evidenţiată simplu de Scriptură şi 
Tradiţie. Această perspectivă păstrează ideea unităţii vieţii Bisericii şi nu introduce nici o diviziune sub 
imboldul consideraţiilor potrivite problematicii teologice apusene. Ea este patristică. Obiecţia noastră la 
dizertaţia părintelui Bulgakov este că nu ne duce spre o cunoaştere mai apropiată a "minţii Părinţilor", aşa 
cum am numit-o noi. El ne duce mai degrabă la speculaţie teologică. Prin aceasta, Bulgakov reprezintă 
cursul periculos prin care mulţi teologi, care încep cu Sfinţii Părinţi şi sfârşesc în capcana propriilor lor 
păreri, pierd însăşi esenţa gândirii ortodoxe, ajungând în cele din urmă să cocheteze cu erezia. 

George S. Bebis 

Să cântărim acum excelentul discurs al Profesorului George Bebis despre Scriptură şi Tradiţie, 
Conceptul de Tradiţie la Părinţii Bisericii. Această consideraţie lucidă începe cu afirmaţia că nu există 
posibilitatea de a despărţi Scriptura şi Tradiţia ca surse de autoritate în Biserică. Oglindind perspectiva 
patristică pe care am descris-o, el parcurge traseul unităţii Scripturii şi a Tradiţiei într-un mod foarte 
complet şi erudit, printr-o listă extinsă a Părinţilor Bisericii. Parafrazându-1 pe Nissiotis , Bebis ajunge 
la concluzia că pentru Părinţi "exista o unitate absolută între Biblie şi Tradiţie" 209 . El exprimă această 
unitate absolută în termenii indispensabilităţii hermeneutice a Tradiţiei. Afirmând că "Sola Traditio ... nu 
[are] loc în schema Teologiei Ortodoxe" , el respinge în mod similar Sola Scriptura pe motiv că 
"Scriptura nu ar putea fi studiată şi interpretată fără ajutorul Părinţilor" 211 . 

Bebis elaborează mai departe poziţia ortodoxă asupra autorităţii Scripturii şi a Tradiţiei în 
conformitate cu modul în care înţelege el unitatea lor în mărturia patristică. Argumentul său se bazează pe 
experienţa duhovnicească a Părinţilor. Astfel, el spune că 

Succesorii Apostolilor s-au referit foarte des la autoritatea Bibliei, nu doar ca suprem locus 
theologicus, ci mai degrabă ca hrană duhovnicească şi ca un punct de pornire care duce la comuniunea 
totală cu Dumnezeu, la un mod real de a trăi în Hristos şi prin Hristos 212 . 

Această legătură strânsă între Scriptură şi Părinţi, înrădăcinată în inspiraţia lor de către Sfânta 
Treime, ne asigură, scrie Bebis, că "nu există două surse de autoritate" 213 . Mai degrabă, există experienţa 

duhovnicească unică, "viaţa în Hristos şi prin Hristos" , care (derivându-şi autoritatea din Duhul Sfânt) 
se caracterizează prin "hrana duhovnicească" a Scripturilor şi "puterea lăuntrică" a scrierilor 
Sfinţilor Părinţi. într-adevăr, întreaga experienţă duhovnicească are autoritate - o autoritate exprimată în 
Scriptură, Părinţi, scrierile patristice şi Biserică (împreună cu practicile ei), pe care acestea o cuprind, în 
"experienţa hristologică şi pnevmatologică a întregii Biserici" 217 . 

Am extras din monografia profesorului Bebis anumite concepte cruciale pentru subiectul pe care ni 
l-am propus să îl abordăm în această lucrare. Prin aceasta am nedreptăţit scopul precis al eseului său (de a 
discuta în principal mărturia patristică şi nu în mod special relaţia acesteia cu Scriptura) şi am făcut o 
selecţie care trunchiază domeniul real al discuţiei sale. Oricum, sentimentul unităţii dintre Scriptură şi 
Tradiţie, în termenii experienţei duhovniceşti a Părinţilor, pe care l-am extras din planul lui Bebis, este în 
egală măsură fidel ipotezelor sale de lucru şi de o importanţă crucială pentru discuţia noastră. întâlnim, în 
această noţiune a rolului Scripturii în viaţa duhovnicească a Părinţilor, o legătură între Scriptură şi 
Tradiţie (sau aici, în primul rând, şi Părinţi) care nu îşi are rădăcinile într-o relaţie mecanică sau într-o 
schemă teoretică autoritară, ci în experienţa duhovnicească a Părinţilor purtători de Dumnezeu. Şi aici 
ajungem, cu un pas important, mai aproape de înţelegerea autorităţii Scripturii şi a Tradiţiei în "mintea 
Părinţilor". 

Protoprezbiterul Georges Vasilievici Florovski 

Un întreg volum din operele complete ale părintelui Georges Florovski se concentrează asupra 
problemei Scripturii şi a Tradiţiei ca surse de autoritate bisericească. Cu el, o voce serioasă, sinceră, 
printre cercetătorii ortodocşi contemporani, care ar merita cu siguranţă să fie considerat decan al 
teologilor, încheiem trecerea în revistă a poziţiilor teologice ortodoxe asupra Scripturii şi a autorităţii. In 
acelaşi timp aducem această trecere în revistă la punctul ei culminant, căci nicăieri altundeva nu găsim o 
încercare mai clară de a pricepe Scriptura şi Tradiţia în lumina "minţii Părinţilor". Să începem acum să 
înţelegem această căutare a "minţii" patristice în formularea concisă dată de părintele Florovski problemei 
Scripturii şi Tradiţiei în Biserică. El vede această chestiune nu atât de mult în lumina autorităţii cât în 
termenii unei stăruinţe spre criteriul adevărului creştin. Prin urmare, el vede Biserica străveche drept 

recunoscând "Adevărul . . . Cuvântului lui Dumnezeu" şi totuşi încercând să înţeleagă cum acel adevăr 
este revelat, cum Scriptura este corect interpretată (de aici insistenţa lui că relaţia dintre Scriptură şi 
Tradiţie este iniţial hermeneutică) 219 . Mintea Bisericii, Tradiţia, este călăuza la care a apelat Biserica 
Primară. Şi în acest apel la Tradiţie a fost firesc că au apărut două surse de autoritate: "Scriptura şi 

Părinţii erau de obicei citaţi împreună, adică kerygma şi exegesis, - r\ ypa(pf| kou oi 7taTepe<;" 

Ceea ce avem acum, din formularea pe care părintele Florovski o dă problemei, este Scriptura ca un 
criteriu acceptat al adevărului în Biserică, şi Tradiţia ca interpretul acestui adevăr - organul revelaţiei 
adevărului. Nu există nici o tensiune aici între Scriptură şi Tradiţie căci în aceasta - adevărata lor relaţie - 
ele nu sunt în opoziţie. Părinţii pur şi simplu aduc adevărul (Scriptura) la înţelegere şi autoritatea 
înţelegerii pe care ei o dau rezidă în "mintea de necuprins a Părinţilor". începem să înţelegem acea minte, 
susţine părintele Florovski, când vedem că Sinoadele Ecumenice au fost adunări în care acordul asupra 
dogmelor, consensul patristic, 

a fost mai mult decât un acord empiric al indivizilor. Adevăratul şi autenticul consens a fost acela 
care a reflectat mintea Bisericii Soborniceşti şi Universale - io eKK?ir|cnacmKov (ppovrma [mintea 
ecleziastică]. ...Adevăratul consens este acela care manifestă şi dezvăluie identitatea perenă a credinţei 
Bisericii ... 221 . 

Ajungem să înţelegem că Scriptura şi Tradiţia sunt integral unite, în mărturia patristică, întrucât 
Tradiţia nu este nimic altceva decât receptarea, înţelegerea şi interpretarea adevărului, care este Scrierea 
Sfântă. In realitate nici nu se poate pune problema autorităţii lor separate, sau măcar a divizibilităţii lor 
conceptuale, căci ele sunt simplu legate într-o unitate a sursei şi receptării. Receptarea adevărului nu 
poate fi cu nimic mai autoritativă decât sursa sa, şi nici nu poate cineva să vorbească despre ascendenţa 
autorităţii unei surse separat de receptarea ei. In acelaşi timp - ne asigură părintele Florovski - nu minţile 
separate ale Părinţilor primesc adevărul, ci "mintea Părinţilor" într-un sens mistic - în sensul că ei 

participă la "stâlpul şi temelia adevărului" , Biserica Ortodoxă, şi îşi pierd propriile abilităţi (sau chiar 
deficienţe) în mintea Bisericii, fie că fac aceasta "fiind prezenţi . . . [sau] ... in absentia ... [sau] . . . după ce 
s-au dus la Odihna Veşnică" . 

Nu ar trebui să ne închipuim că "mintea Părinţilor", care captează adevărul revelat (unitatea 
Scripturii şi a Tradiţiei, adică autenticitatea mărturiei Scripturii, care este manifestată în Tradiţie), este 
vreo minte colectivă limitată la Sinoadele Ecumenice. înţelegerea autorităţii Scripturii şi a Tradiţiei vine 

din dobândirea "minţii Părinţilor" "ca o atitudine existenţială, ca o orientare duhovnicească " . Astfel, o 
interpretare corectă a adevărului (a Scripturii) emană din abilitatea de a vedea prin ochii duhovniceşti ai 
Părinţilor (a ajunge să ai mintea lor) şi constituie ea însăşi Tradiţia. înţelegerea comună care a modelat 
perspectiva patristică asupra unităţii Scripturii şi a Tradiţiei, aşa cum am prezentat-o noi, nu a fost alta 
decât Tradiţia unui consens fondat pe mintea duhovnicească, "mintea Părinţilor" - nu într-o "teologie a 
repetării" , o tradiţie în sens comun, ci într-o "extindere creativă a tradiţiei străvechi" 

Părintele Florovski îşi încheie volumul despre Scriptură şi Tradiţie cu o discuţie asupra Sfântului 
Grigorie Palama, marele luminător al Bisericii Ortodoxe, şi a relaţiei sale cu Tradiţia patristică. Discuţia 
despre Sfântul Grigorie prilejuieşte o explicare întrucâtva mai completă a ceea ce este de fapt "mintea 
Părinţilor". învăţăturile Părinţilor, spune el, sunt 

o categorie permanentă a existenţei creştine, o măsură constantă, supremă şi un criteriu al dreptei 
credinţe. . . . «Mintea Părinţilor» este un termen intrinsec de referinţă în teologia ortodoxă, nu mai puţin 
important decât cuvântul Sfintei Scripturi, şi într-adevăr niciodată despărţit de el 227 . 

"Mintea Părinţilor" poate fi comparată cu "viziunea credinţei, cu experienţa şi cunoaşterea 

duhovnicească" . Părintele Florovski demonstrează în continuare că Sfântul Grigorie Palama s-a înscris 
întru totul în cadrul tradiţiei patristice, că a împărtăşit "mintea Părinţilor", devenind un "îndrumător şi un 

învăţător" fără egal în căutarea acelei minţi. 

Părintele Florovski ne aduce la punctul de pornire al discuţiei noastre despre natura noetică a 
Tradiţiei în Biserica Răsăriteană. Scriind despre Sfântul Grigorie Palama şi despre Oecootc; 
("îndumnezeire" sau "divinizare"), părintele Florovski consemnează că "omul [prin Oecoatţ] este primit 

într-o «comuniune» cu Dumnezeu" ~ , că "întreaga existenţă umană este, ca să spunem aşa, pătrunsă de 

Prezenţa Dumnezeiască" . Totuşi, el nu leagă acest proces de receptare a adevărului, direct de "mintea 
Părinţilor". Continuându-1 pe protoprezbiterul John S. Romanides în întrebuinţarea noţiunii de Becoaiţ ca 
activare a facultăţii noetice (din grecescul vovq, "minte"), prin care omul ajunge la vederea duhovnicească 

în urma sălăşluirii în el a Aoyoţ-ului (lucrător în om) , vom susţine că "mintea Părinţilor" nu este nimic 
altceva decât facultatea noetică. Activată de Oscoatţ, facultatea noetică este "mintea cea una a Părinţilor" 
(consensus Patrum), care primeşte Scriptura, mărturiseşte adevărul şi vorbeşte "ca şi cu o singură 

gură" , aşa cum Sfântul Paisie de la Neamţ (1714) spune despre "sfinţii învăţători soborniceşti care au 

tâlcuit Scriptura" " . Facultatea noetică întruchipează experienţa personală a minţii Bisericii Soborniceşti. 

Capitolul 5 
nAPAAOEIi: ŞI BAZA SA NOETICĂ: PENTRU O AFIRMAŢIE 
DUHOVNICEASCĂ A TRADIŢIEI ÎN GÂNDIREA ORTODOXĂ 

Ajungând, iată, la un punct decisiv în dezvoltarea discuţiei noastre despre Scriptură şi Tradiţie în 
Biserica Răsăriteană, este poate logic să recapitulăm temele majore din capitolele anterioare. Prin aceasta, 
am putea de asemenea să accentuăm faptul că nici un capitol din prezentarea noastră nu este menit să 
predomine; mai degrabă, am prezentat în fiecare capitol subiecte care formează o piesă crucială din 
mozaicul complex pe care secţiunea de faţă îşi propune să îl înfăţişeze. 

în capitolul întâi am precizat problema fundamentală aflată în discuţie: rolul Scripturii şi al Tradiţiei 
ca surse de autoritate în Biserică. Această problemă a fost delimitată de o scurtă relatare istorică a 
dezvoltării canonului Scripturii, făcând două observaţii critice. Mai întâi, am remarcat că s-a stabilit 
canonul Scripturii prin hotărârile Sinoadelor Bisericii Primare referitoare la "inspiraţia" unora dintre 
cărţile aflate atunci în circulaţie în comunitatea creştină. în al doilea rând, am subliniat că declaraţiile 
Bisericii asupra canonului Scripturii au avut o natură deictică; ele au fost directive purtătoare de 
autoritate. Astfel, definind îndreptarul scriptural de credinţă, Biserica a devenit, într-un sens foarte special 
şi duhovnicesc, sursa acelui îndreptar. Aceste două consideraţii, luate împreună, au trasat conturul 
examinării relaţiei reciproce dintre autoritatea Tradiţiei Bisericii şi îndreptarul scriptural al credinţei. 

Am susţinut în capitolul al doilea că, în viziunea Părinţilor Bisericii Răsăritene, Scriptura şi Tradiţia 
au fost esenţial egale ca autoritate. Am caracterizat această perspectivă drept consensus Patrum, vocea 
unită a Părinţilor, mărturisind că adevărul creştin este revelat atât prin Scriptură cât şi prin Tradiţie. In 
continuare am susţinut că vocea unită a Părinţilor nu e nimic mai mult decât "conştiinţa generală a 
Bisericii (r) yeviKn, GUVsi5r|Gic; xr\q SKKA,r|aiaţ)" . Consensul patristic a exprimat autoritatea Bisericii. 

în capitolul al treilea am accentuat acceptarea ortodoxă a autorităţii pe care Scriptura şi Tradiţia o au 
împreună, în comparaţie cu perspectivele apusene asupra naturii acelei autorităţi. Am subliniat că 
noţiunea protestantă a separabilităţii Scripturii şi Tradiţiei este inacceptabilă pentru ortodocşi. Perspectiva 
romano-catolică asupra Scripturii şi Tradiţiei, formulată pe o interpretare legalistă a interconexiunii lor şi 
legată, ca să spunem aşa, de magisterium-ul papal, a fost considerată în egală măsură discordantă cu 
punctul de vedere ortodox. 

în capitolul al patrulea am intenţionat să trecem în revistă ceea ce gândesc teologii ortodocşi 
contemporani despre Scriptură şi Tradiţie. Ca prefaţă la această trecere în revistă am susţinut că teologia 
ortodoxă, în sensul ei cel mai strict, porneşte de la mărturia patristică, de la canonul teologiei care se 
găseşte în consensus Patrum. Am afirmat apoi că oricând se discută relaţia învestită cu autoritate dintre 
Scriptură şi Tradiţie, scopul nu este acela să se înţeleagă relaţia teoretică dintre Scriptură şi Tradiţie (de pe 
poziţia reconcilierii lor), ci mai degrabă să se înţeleagă de ce Sfinţii Părinţi le-au acceptat ca surse unite 
de autoritate şi au insistat să vorbească despre unitatea lor. Problema este aceea de a înţelege consensus 
Patrum din gândirea Părinţilor înşişi şi nu aceea de a recunoaşte o poziţie consensuală printre Părinţi şi 
apoi a o justifica în virtutea argumentelor străine de gândirea lor. Am înfăţişat acest punct central drept 
scopul prin excelenţă al teologiei ortodoxe: a capta "mintea Părinţilor" - a înţelege unitatea Scripturii şi a 
Tradiţiei din perspectiva viziunii Sfinţilor Părinţi. 

în trecerea în revistă a teologilor ortodocşi contemporani, în capitolul al patrulea, un nume se 
remarcă prin faptul că a urmat cu fidelitate cursul teologiei pe care o considerăm a fi pur ortodoxă: 
părintele Georges Florovski. în loc să ofere o explicaţie teologic speculativă a unităţii Scripturii şi a 
Tradiţiei, părintele Florovski tratează unitatea lor ca pe o idee fixe, în gândirea Părinţilor, care nu are 
nevoie de nici o justificare. Atenţia sa este apoi îndreptată spre "mintea Părinţilor", spre consensul lor în 
gândire. în acest context, el observă pe drept cuvânt că Părinţii au conceput Scriptura şi Tradiţia în unitate 
nu pentru că au ajuns la vreo înţelegere comună (sau formulare speculativă comună) referitoare la această 
unitate, ci pur şi simplu pentru că ei au exprimat universala "minte a Bisericii". Cu alte cuvinte, ei s-au 
cufundat în "conştiinţa generală [mistică] a Bisericii" 236 , care a fost aceeaşi autoritate care a proclamat 
canonul Scripturii. în mod firesc, atunci, Părinţii au însăşi autoritatea Scripturii întrucât şi ei, şi Scriptura, 

au acelaşi izvor: (ppovr|pa xr\q £KKhr\aiaq. Aşa cum am remarcat, în chiar cuvintele părintelui Florovski, 
"«mintea Părinţilor» este un termen intrinsec de referinţă în teologia ortodoxă, nu mai puţin important 

decât cuvântul Sfintei Scripturi şi într-adevăr niciodată despărţit de el [sublinierea noastră]" . Tradiţia 
şi Scriptura sunt înrudite una cu alta în sensul că un aspect al Bisericii recunoaşte un alt aspect. 
Autoritatea şi adevărul lor se află în Biserică. 

Ajungem acum la o înţelegere tradiţională, duhovnicească a relaţiei reciproce şi cu autoritate dintre 
Scriptură şi Tradiţie. Pentru ortodocşi, Scriptura şi Tradiţia nu sunt surse separate de autoritate; ele sunt 
două aspecte ale autorităţii derivate dintr-o singură sursă. Această afirmaţie este însuşi miezul noţiunii de 
consensus Patrum la care ne-am întors invariabil. Problema Scripturii şi a Tradiţiei nu este aceea de a 
înţelege natura unităţii lor, ci de a surprinde sursa duhovnicească de unde le izvorăşte autoritatea. Se pune 
problema să cunoaştem natura Scripturii şi a Tradiţiei din interiorul sursei lor. întrebarea practică 
"autoritate prin Scriptură sau prin Tradiţie?" devine "prin ce autoritate putem identifica adevărul creştin, 
atât ca Scriptură cât şi ca Tradiţie?". Chestiunea sine qua non este, dată fiind mărturia absolut unită a 
Scripturii şi a Tradiţiei pentru ortodocşi, aceea de a recunoaşte adevărata Scriptură şi Tradiţie, de a 
despărţi Scriptura şi Tradiţia cu adevărat "inspirate" de scrierea şi obiceiul pur omenesc, de a le capta 
sursa. 

Aşa cum am arătat în comentariul nostru, părintele Florovski a susţinut că autoritatea Scripturii şi a 
Tradiţiei rezidă în cele din urmă în "mintea Părinţilor" (adică în mintea Bisericii). Dar cum ştim că 
scrierile Sfinţilor Părinţi, practicile liturgice şi obiceiurile Bisericii, şi chiar Scriptura însăşi sunt adevărate 
şi inspirate? Nu doar din hotărârile primelor şapte Sinoade Ecumenice recunoscute de Ortodoxie, susţine 
părintele Florovski ; şi, în mod sigur, aşa cum am spus-o, nici din ideea autorităţii de învăţătură a 
Bisericii sau a magisterium-ulm personal (papalitatea); ci din "mintea Părinţilor" - care este mintea 
Bisericii. "Mintea Părinţilor" este izvorul şi manifestarea adevărului, însuşirea de a încuviinţa, de a 
recunoaşte şi de a afirma adevărul care este universal, care vorbeşte prin toţi Părinţii "ca printr-un singur 
glas" . Este o însuşire care constituie o Tradiţie deasupra şi dincolo de tradiţia cum o definim noi în 
mod normal. După definiţia "expresiei oficiale" a acestei Tradiţii date de un scriitor duhovnicesc din 
Biserica Ortodoxă, ea include, "în primul rând, Cuvântul lui Dumnezeu aşternut în Sfânta Scriptură; în al 
doilea rând, Hotărârile Sinoadelor...; în al treilea rând, textele liturgice; şi, în cele din urmă, scrierile 
Părinţilor" . Tradiţia în "mintea Părinţilor" cuprinde, unifică şi este izvorul întregii Tradiţii bisericeşti şi 
al Scripturii. Este criteriul după care este judecată revelaţia adevărată, "o însuşire" - după cum scrie 

Lossky - "de a judeca în lumina Duhului Sfânt" . 

Prin urmare, putem înţelege Tradiţia ca fiind însuşirea de a cunoaşte adevărul care sălăşluieşte în 
"mintea" Părinţilor şi a Bisericii. Tradiţia este, aşa cum o vede un teolog ortodox, 

măsura şi criteriul prezenţei şi al lucrării lui Dumnezeu, prin Biserică, ca şi al autenticităţii 
pătrunderii dorinţelor şi a năzuinţelor spiritului omenesc de către "adevărata Cunoaştere" 242 . 

Pe scurt, adevărul este judecat după Tradiţie. Tradiţia este însuşirea de a recunoaşte adevărul; dar 
mai mult decât atât, Tradiţia este ea însăşi un adevăr mistic. "Mintea Părinţilor" este mintea Bisericii. Şi 
mintea Bisericii face parte din Trupul mistic al lui Hristos, care constituie Biserica. Astfel, Tradiţia nu 
serveşte doar la revelarea adevărului, ci poate de asemenea să slujească la generarea aceluiaşi adevăr 
evident. Ea poate de fapt să reînvie orice tradiţie adevărată şi orice expresie a Bisericii - chiar Scripturile. 
Nimeni altcineva nu a spus mai bine acest lucru decât Arhimandritul Sofronie de la Essex (1896 - 1993). 
Arhimandritul Sofronie, citându-1 pe Sfântul Siluan, spune: 

Presupunând că dintr-un oarecare motiv Biserica ar fi lipsită de toate cărţile ei liturgice, de Vechiul 
şi Noul Testament, de operele Sfinţilor Părinţi - ce s-ar întâmpla atunci? Tradiţia sfântă ar recupera 
Scripturile, nu cuvânt cu cuvânt, poate - forma verbală ar putea fi diferită - dar în esenţă noile Scripturi ar 
fi expresia aceleiaşi «credinţe dată sfinţilor, odată pentru totdeauna » 243 . Ele ar fi expresia Duhului Sfânt, 
Unul şi Singurul, neîncetat lucrător în Biserică, temelia şi însăşi substanţa ei 244 . 

în ultimul capitol, dacă vă amintiţi, am arătat că părintele Florovski nu reuşeşte, în discuţia sa 
despre teologia palamită, să unească Oecocic;, sau îndumnezeirea, cu primirea directă a adevărului creştin 
(cu "mintea" Părinţilor şi a Bisericii, cu acea "minte a lui Hristos" la care face referire Sfântul Pavel). 

Am dori să sugerăm că facultatea noetică, izvorul vederii duhovniceşti pentru omul îndumnezeit, este 
însăşi "mintea Părinţilor". Acceptarea universală, prin consimţământ, de către Părinţi, a obiceiurilor şi 
tradiţiilor bisericeşti şi a Scripturii reflectă vederea lor noetică. Astfel, la nivel noetic, mărturisirea lor este 
una singură; ei întruchipează adevărul la acel nivel. A-i urma pe Părinţi înseamnă a ajunge la vederea lor 
duhovnicească, prin Oscogic,, şi a cunoaşte elementele cruciale, veritabile, ale revelaţiei, de la Tradiţie până 
la Scriptură. în Ortodoxie, o persoană îi urmează pe Părinţi cu credinţă nu pentru că ei au vreo autoritate 
formulată prin lege, ci pentru că acea persoană împărtăşeşte, în conştiinţă noetică, vederea şi perspectiva 
lor. Acea persoană îşi însuşeşte "mintea" în care Scriptura şi Tradiţia au autoritate şi, prin aceasta, se 
înscrie într-o succesiune neîntreruptă de practici duhovniceşti. A continua obiceiurile Bisericii nu 
înseamnă a adera orbeşte la ceea ce este străvechi, sau la ceea ce au făcut Părinţii în trecut; înseamnă a 
trăi (şi a repeta) purtarea Părinţilor din simplul motiv că se preia Tradiţia aşa cum au perceput-o ei 246 . 

Să studiem în continuare natura îndumnezeirii şi a vederii noetice. Am remarcat în altă parte că 

aforismul atanasian potrivit căruia Dumnezeu s-a făcut om astfel încât omul să devină Dumnezeu este 

Ursprung-ul teologiei ortodoxe . Această noţiune a îndumnezeirii omului nu este, pentru Biserica 
Ortodoxă, doar retorică. Am putea sublinia acest lucru referindu-ne la tratatul lui Origen (aprox. 185 - 
aprox. 254) împotriva lui Celsus. El îi reproşa lui Celsus că a interpretat înţelesul întrupării ca pe o 
necesitate a lui Dumnezeu, datorită faptului că El este "«greu de văzut»" 249 , devenind om astfel încât 
muritorii "«să poată fi în stare să II audă şi să II cunoască»" . Origen insistă că 

Nu . . . pentru că Dumnezeu era "greu de văzut" L-a trimis El pe Dumnezeu Fiul spre a fi ceva "uşor 
de văzut"[;] [căci] ... şi Fiul este "greu de văzut", întrucât El este Dumnezeu Cuvântul, prin care toate 
lucrurile s-au făcut, şi care "a sălăşluit printre noi" 251 . 

Ortodocşii, împreună cu (şi cu mai multă acurateţe decât) Origen, văd întruparea într-un mod mult 
mai profund. Pentru ei, Hristos a devenit Om astfel încât omul, într-un sens foarte literal, să poată să 
ajungă la Dumnezeu prin har 

îndumnezeirea omului este un scop principal al practicii duhovniceşti ortodoxe. Formalizarea unei 
asemenea practici este exprimată clar de exerciţiile isihaste ale Sfântului Grigorie Palama. Isihaştii 
palamiţi se angajează într-un număr de exerciţii fizice (printre care plecăciunile, postul şi respiraţia 
regulată) legate de repetarea Rugăciunii lui Iisus. Această rugăciune are de obicei următoarea formă: 
"Doamne Iisuse Hristoase, Fiul lui Dumnezeu, miluieşte-mă pe mine, păcătosul". Stăpânirea "rugăciunii 
neîncetate" , sau repetarea continuă a Rugăciunii lui Iisus, activează facultatea noetică. In acest proces, 

facultatea noetică este eliberată prin puterea Duhului Sfânt de influenţe atât ale trupului cât şi ale 
intelectului discursiv şi se angajează neîntrerupt şi neîncetat doar în rugăciune. Ceea ce este fascinant 
despre această stare a rugăciunii adevărate . . . este că, deşi facultăţile fizice şi intelectuale nu mai exercită 
absolut nici o influenţă asupra facultăţii noetice, ele sunt totuşi dominate de rugăciunea neîncetată a 
facultăţii noetice în aşa măsură încât ele sunt curăţite şi inspirate duhovniceşte şi în acelaşi timp se pot 
implica în activităţile lor normale 254 . 

Activarea facultăţii noetice, culminând în Oscogic;, curăţă şi insuflă facultăţile fizice şi intelectuale. 
Dar, ceea ce este mai important, această activare duce la modelare, cum am spus, după "mintea" 
Părinţilor, a Bisericii, şi a lui Hristos. 

George A. Barrois a descris succint acest proces afirmând că "...omul este invitat să se 
împărtăşească vital din energia dumnezeiască. ...Acest lucru este real şi nu doar un mod hiperbolic de a 

2S^ 

vorbi... El nu înseamnă nimic altceva decât conformitatea Sfinţilor cu Hristos..." . Astfel, Părinţii sunt 
priviţi ca autorităţi pentru că Hristos a venit să trăiască în ei, să îi transforme. Datorită dumnezeirii care îi 
umple pe aceşti oameni, ei nu mai pot face nimic altceva decât să reflecte şi să afirme cuvintele lui 
Hristos şi ale Apostolilor. Aşa se face că "Iisus Hristos este acelaşi ieri, şi astăzi, şi întotdeauna" . Sfinţii 
Părinţi se deosebesc, poate, în stil şi uneori chiar în termenii folosiţi, dar la nivelul cel mai profund şi mai 
autentic, la nivelul noetic, ei, Apostolii şi Hristos spun împreună acelaşi lucru, proclamă un singur adevăr 
într-o Tradiţie, adevăratul nap&5oai<;, care îl vădeşte pe omul îndumnezeit. 

Am scris în altă parte că învăţăturile Sfântului Grigorie Palama denunţă orice idee de inovaţie în 

2^7 

viaţa duhovnicească . Mulţi cred că acest pretins conservatorism este caracteristic insistenţei ortodoxe 

asupra Tradiţiei. Totuşi, referitor la isihasmul palamit, noi am susţinut că inovarea este străină de practica 
duhovnicească ortodoxă întrucât activarea facultăţii noetice duce la o conformare, de natură mistică, de 
altfel, atât în gândire cât şi în faptă. Facultăţile mentale şi fizice ale omului vin să slujească acestei "minţi 

258 • 

a lui Hristos" universale, comune - o "minte" exemplificată în consensus Patrum şi actualizată în 
Biserică. Similar, insistenţa ortodoxă asupra mărturiei Tradiţiei nu se bazează pe vreo intransigenţă 
exclusivistă, ci pe un concept profund al reflectării, în obiceiuri şi practici (tradiţii) exterioare, a Tradiţiei 
noetice a Sfântului Duh. Toate tradiţiile, toate faptele, obiceiurile şi experienţele Bisericii sunt unite într-o 
armonie perfectă în Tradiţie. Tradiţia, aşa cum a sugerat părintele Pomazansky, este forţa internă care 

• 259 • 

călăuzeşte şi determină manifestările exterioare ale Bisericii . Pe măsură ce manifestările exterioare 
ating o formă finală, ele vădesc conţinutul Tradiţiei. Tocmai o înţelegere noetică a obiceiurilor şi 
practicilor din Biserică (a tradiţiilor) le descoperă izvorul în Tradiţie. Şi, paradoxal, însăşi viziunea 
noetică face parte din tradiţie: adevărul Bisericii este revelat de o viziune cuprinsă în acel adevăr. 

Cu o perspectivă noetică asupra mărturiei patristice ajungem la o înţelegere mai clară a noţiunii de 
consensus Patrum. Acel consensio al Sfântului Vicenţiu de Lerin, care este crezut ubique, semper, şi ab 
omnibus , capătă un nou înţeles când este văzut în lumina noeticismului. Apelul său, credem noi, este la 
soborniceasca "minte a Bisericii", care, într-adevăr, îi uneşte pe toţi într-o singură credinţă care este 
aceeaşi oricând şi oriunde. în "canonul adevărului" 261 de care vorbeşte Sfântul Irineu nu vedem nimic 
altceva decât facultatea noetică, redând "cuprinsul credinţei" despre care scrie Sfântul Atanasie cel 
Mare. "Vorbind după Duh" 263 , în exprimarea Sfântului Ioan Hrisostom sau, aşa cum scrie Sfântul Ioan 
Damaschin, urmând "învăţătura Duhului Sfânt" 264 , toţi Părinţii alcătuiesc o Tradiţie noetică. Aşa se face 
că toată Biserica vorbeşte, iarăşi, "ca printr-un singur glas" . Sau, aşa cum frumos scrie Sfântul Apostol 
Pavel, "să vă schimbaţi prin înnoirea minţii, ca să deosebiţi care este voia lui Dumnezeu, ce este bun şi 
plăcut şi desăvârşit" 266 . 

